310 online · 204.187 μέλη\nΕνώ στο θέμα του τραγουδιού και της φωνητικής υπάρχει μια αρκετά μεγάλη φιλολογία, με την ορθοφωνία δεν έχουμε ασχοληθεί όσο θα έπρεπε, υποτιμώντας τη σημασία της.\nΈχω παρατηρήσει, ακούγοντας επί χρόνια πολλούς τραγουδιστές, ότι δεν έχουν εντοπίσει πως προβλήματα στον τρόπο που τραγουδούν, σχετίζονται με την άρθρωσή τους και προσπαθούν να τα λύσουν με τη φωνητική.\nΗ φωνητική μας μαθαίνει να τραγουδάμε σωστά τα φωνήεντα· όχι όμως πώς να τα προφέρουμε. Ο τρόπος που μιλάμε με τον τρόπο που τραγουδάμε, συναντιούνται σ' ένα σημείο: στην άρθρωση. Αν δεν μπορεί κάποιος να προφέρει σωστά μια λέξη κατά την ομιλία, θα δυσκολευτεί πολύ περισσότερο όταν θα την τραγουδήσει.\nΤο μάθημα της ορθοφωνίας διδάσκεται κυρίως σε θεατρικές σχολές, λιγότερο δε έως καθόλου στα μαθήματα τραγουδιού (φωνητική). Αυτό έχει σαν αποτέλεσμα οι περισσότεροι τραγουδιστές (τουλάχιστον στην εποχή μας) να υστερούν ως προς τη σωστή άρθρωση.\nΗ σωστή άρθρωση αποτελεί συνισταμένη αρκετών παραμέτρων. Να διευκρινίσουμε καταρχήν ότι, όταν τραγουδάμε, τραγουδάμε τα φωνήεντα. Τα σύμφωνα τα προφέρουμε. Ο τρόπος όμως που τα προφέρουμε επηρεάζει και την εκφορά των φωνηέντων που ακολουθούν. Αφού λοιπόν το τραγούδι και ο λόγος γενικά είναι μια συνεχής εναλλαγή συμφώνων και φωνηέντων, η σωστή προφορά των συμφώνων γίνεται αναγκαία προϋπόθεση για να τραγουδήσει κάποιος καλά.\nΑλλά ας ξεκινήσουμε πρώτα από τα φωνήεντα.\nΤο πιο εύκολο φωνήεν είναι το «α». Το οποίο προκύπτει αν απλώς βγάλουμε μια κραυγή, έχοντας χαλαρό και ανοιχτό το στόμα μας. Αν την ώρα που εκφέρουμε το «α», κλείσουμε το στόμα μας τότε γίνεται «μ».\nΗ λέξη «μαμά», η πρώτη που λέει ένα μωρό, μ' αυτόν τον τρόπο προκύπτει. Τα μωρά βγάζουν αυθόρμητα μια κραυγή, ανοιγοκλείνοντας το στόμα τους.\nΤα υπόλοιπα φωνήεντα αρχίζουμε να τα αρθρώνουμε στο βαθμό που μαθαίνουμε να χρησιμοποιούμε το στόμα, τη γλώσσα και το σαγόνι μας. Επειδή όμως τα μαθαίνουμε αργότερα και ίσως κάπως ατελώς (ανάλογα πώς μιλάνε τα πρόσωπα που μας περιβάλλουν), τις περισσότερες φορές κουράζουμε το λαιμό μας περισσότερο σ’ αυτά απ' ό,τι στο «α» (με πιο δύσκολο από όλα το «ου»).\nΔηλαδή επειδή δεν έχουν μάθει το στόμα και η γλώσσα να παίρνουν το σωστό σχήμα για να αρθρωθεί κάποιο φωνήεν, αναγκαζόμαστε να το φωνάζουμε δυνατότερα για να ακουστεί.\nΕίναι -για να δώσω ένα παράδειγμα- σαν να μην έχουμε καλό σήμα στο ραδιόφωνο και να ανεβάζουμε την ένταση του ήχου για να ακούσουμε. Ασφαλώς ο ήχος θα ακουστεί πιο δυνατά, αλλά όχι και πιο καθαρά, αφού θα ενισχυθούν και τα παράσιτα.\nΤο σωστό θα ήταν ο λαιμός μας να λέει «α», το οποίο θα μετατρέπεται σε «ε», «ο», «ι» ή «ου» με τις κινήσεις της γλώσσας, των χειλιών και του σαγονιού. Συνήθως, αντ’ αυτού, οι περισσότεροι πιέζουν το λαιμό τους, αυξάνοντας την ένταση ανάλογα με το φωνήεν. Όσοι τραγουδούν, θα έχουν παρατηρήσει ότι είναι δυσκολότερο να τραγουδήσει κανείς το «η» ή το «ου» σε κάποιο ψηλό σημείο, από ό,τι το «α».\nΑκόμη και επαγγελματίες τραγουδιστές, όταν έχουν να αντιμετωπίσουν κάποιο ψηλό «ου» για παράδειγμα, το μετατρέπουν ασυναίσθητα σε «ο» -που είναι ευκολότερο- εις βάρος βέβαια της ποιότητας της ερμηνείας τους. Αλλά και το «ο» σε μερικά ψηλά σημεία υπάρχει η τάση να μετατραπεί σε «α».\nΌταν λέω ότι βάζουμε μεγαλύτερη δύναμη στο λαιμό μας, εννοώ ότι σπρώχνουμε περισσότερο αέρα για να καταφέρουμε να ακουστεί η φωνή μας. Αυτό είναι το μεγάλο μας σφάλμα. Στον παραπανίσιο αέρα που περνάει από το λαιμό μας, οφείλονται όλα τα προβλήματα.\nΈτσι καταπονείται ο λαιμός, παράγεται σκληρός και φωναχτός ήχος και θολώνει η καθαρότητα της φωνής, αφού ένα μέρος του αέρα που εκπνέουμε δεν γίνεται φωνή αλλά δημιουργεί έναν παράπλευρο ήχο -ένα φύσημα. Επίσης ο λαιμός γίνεται περισσότερο δύσκαμπτος και μειώνονται τα όρια της φωνής μας και στα πρίμα και στα μπάσα.\n1) Ο έλεγχος της εκπνοής μας, ώστε να μην βγαίνει αέρας που δεν γίνεται φωνή.\n2) Η άρθρωση με τις κινήσεις της γλώσσας, των χειλιών και του σαγονιού έτσι ώστε να σχηματίζονται καθαρά όλα τα φωνήεντα, και, τέλος,\n3) η τοποθέτησή τους σε τρόπο ώστε να ενισχύεται η έντασή τους από το φυσικό ηχείο, δηλαδή το στόμα μας.\nΥ.Γ. Σε όσους δεν ξέρουν τι είναι η τοποθέτηση, είναι δύσκολο να το εξηγήσω με δυο λόγια. Μερικές φορές η υπεραπλούστευση οδηγεί σε λάθος εντυπώσεις και δημιουργεί περισσότερα προβλήματα απ’ όσα προσπαθεί να λύσει.\nΗ ρίζα των προβλημάτων είναι πάνω κάτω η ίδια: δηλαδή ο εκπνεόμενος αέρας ή πιο σωστά ο αέρας που διαφεύγει κατά την προφορά των συμφώνων.\nΑν βάλουμε το χέρι μας πολύ κοντά στο στόμα μας ενώ μιλάμε, θα νιώσουμε φυσηματάκια, που θα παρατηρήσουμε ότι σε μερικά σύμφωνα είναι πιο έντονα. Κυρίως στα «π», «β», «φ», αλλά, ανάλογα με τον τρόπο ομιλίας, και στα «σ», «ξ», «τ» ή «ζ».\nΟι περισσότεροι θα έχετε παρατηρήσει ένα διχτάκι τοποθετημένο μπροστά στα μικρόφωνα ηχογράφησης. Αυτό λέγεται ποπ (πήρε το όνομά του από το γράμμα «π», που δημιουργεί και το μεγαλύτερο φύσημα) και βρίσκεται εκεί για να κόβει τα φυσήματα εκφωνητών και τραγουδιστών.\n(Παλαιότερα οι δάσκαλοι ορθοφωνίας έβαζαν τους μαθητές να διαβάζουν ένα κείμενο έχοντας μπροστά στο στόμα τους τη φλόγα ενός κεριού. Έπρεπε η φλόγα να μην κουνηθεί, όσο θα διάβαζαν).\nΌταν εκφέρει κανείς ένα σύμφωνο, η ένταση που έβαλε κατά την εκπνοή παραμένει και για το φωνήεν που ακολουθεί, αφού δεν προλαβαίνει να το «μαζέψει». Όταν αυτή η ένταση είναι μεγαλύτερη απ’ όση χρειάζεται το φωνήεν για να βγει (κάτι που συνήθως συμβαίνει), τότε προκύπτουν όλα όσα είπαμε προηγουμένως, αναφερόμενοι στα φωνήεντα.\nΑκόμη κι αν μάθει να τραγουδά κάποιος ή να εκφέρει τα φωνήεντα σωστά, όταν θα επιχειρήσει, για παράδειγμα, να τραγουδήσει «Πήγα στα μέρη», στην πρώτη συλλαβή, η οποία είναι και ψηλά στο συγκεκριμένο τραγούδι, αν «χτυπήσει» το «π» τότε το «η» δεν πρόκειται να βγει καλό. Ή θα το φωνάξει ή θα το θαμπώσει, ή θα συμβούν και τα δύο μαζί.\nΟ κανόνας για τα σύμφωνα είναι ότι πρέπει να εκφέρονται με όση ένταση αέρα χρειάζεται το επόμενο φωνήεν, ή και με μικρότερη.\nΓενικά η ορθολογική διαχείριση της εκπνοής είναι το κλειδί για την καλή και αβίαστη άρθρωση που, με τη σειρά της, γίνεται μια από τις βασικές προϋποθέσεις του καλού τραγουδίσματος.\nΓια να βγουν καθαρά τα σύμφωνα, -εκτός από τον έλεγχο της εκπνοής- απαιτείται να κάνει το στόμα μας τις σωστές κινήσεις για το καθένα. Όπως επίσης και να μπορεί, όσο γρήγορα χρειάζεται, να πάρει τη θέση που πρέπει για το επόμενο φωνήεν ή σύμφωνο. Λέγοντας «το στόμα», εννοώ και τη γλώσσα και το σαγόνι.\nΌταν το στόμα μας είναι ανεκπαίδευτο ή «οκνηρό», τότε δεν προλαβαίνει να κάνει όλες τις κινήσεις που χρειάζεται η σωστή άρθρωση, με αποτέλεσμα να μην ακουγόμαστε καθαρά.\nΕπειδή όμως ακούμε τη φωνή μας όταν μιλάμε, αντιλαμβανόμενοι ότι δεν ακουγόμαστε όσο πρέπει, ενστικτωδώς ενισχύουμε την έντασή της (όπως ακριβώς και με τα φωνήεντα) με αποτέλεσμα να αυξάνουμε την ένταση του εκπνεόμενου αέρα. Ο οποίος, ως επακόλουθο, δημιουργεί αυτά τα φυσήματα, όταν βγαίνει από το στόμα, ή δημιουργεί αυτό που λέμε ένρινη προφορά, όταν βγαίνει από τη μύτη.\nΑπό τα σύμφωνα πιο δύσκολο να τραγουδηθεί είναι το «π», αλλά πιο δύσκολο ως προς την άρθρωση είναι το «ρ». Είναι το τελευταίο που μαθαίνουμε να εκφέρουμε. Αλλά αποτελεί κοινή διαπίστωση ότι πολλοί δεν κατάφεραν να το εκφέρουν σωστά ποτέ.\nΕίμαι σίγουρος ότι αν κάποιος τους εξηγούσε τι πρέπει να κάνουν, στην κατάλληλη ηλικία, θα το κατάφερναν πολύ εύκολα.\nΘα δώσω ένα παράδειγμα για το πώς μπορούμε να επέμβουμε συνειδητά στον τρόπο που αρθρώνουμε:\nΑν κάποιος Αθηναίος θέλει να πει το «λ» πιο παχύ (όπως θα το έλεγε ένας Σαλονικιός), τότε πρέπει να βάλει τη γλώσσα του πιο πίσω στο ουρανίσκο και, την ώρα που το λέει, να την ξεδιπλώνει προς τα εμπρός.\nΣτην αντίθετη περίπτωση, για να πει ένας Σαλονικιός το «λ» όπως ένας Αθηναίος, θα πρέπει να βάλει τη γλώσσα του λίγο ψηλότερα από τα πάνω δόντια. Έτσι το «λ» θα βγει πιο λεπτό.\nΠροσπάθησα, όσο γινόταν πιο συνοπτικά, να παρουσιάσω τους σκοπούς της ορθοφωνίας και τα προβλήματα που επιχειρεί να αντιμετωπίσει. Αυτό, επειδή έχω την αίσθηση ότι ενώ στο θέμα του τραγουδιού και της φωνητικής υπάρχει μια αρκετά μεγάλη φιλολογία, με την ορθοφωνία μάλλον δεν έχουμε ασχοληθεί όσο θα έπρεπε, υποτιμώντας τη σημασία της.\nΗ φωνή είναι ένα μουσικό όργανο που είναι κομμάτι του εαυτού μας. Κάθε προσπάθεια να την αλλάξουμε και να τη βελτιώσουμε, σκοντάφτει σε παγιωμένες συνήθειες και σε ενστικτώδεις συμπεριφορές που έχουμε αποκτήσει στη διάρκεια της ζωής μας. Βέβαια με τον καιρό όταν κανείς κατακτά κάτι καινούργιο με κόπο και με συγκέντρωση, αυτό μετατρέπεται σταδιακά σε «σωματική μνήμη» αντικαθιστώντας προοδευτικά τις παλιές συνήθειες. Θέλω όμως να επισημάνω ότι πρόκειται για μια δύσκολη διαδικασία, που απαιτεί υπομονή και επιμονή.\nΔίνω έμφαση σ' αυτό, επειδή συναντώ συχνά νέα παιδιά κυρίως, που νομίζουν ότι για να μάθεις να τραγουδάς δεν απαιτούνται κόπος και μεγάλη προσπάθεια.\nO Δημοσθένης, ο μεγαλύτερος ρήτορας της αρχαιότητας δυσκολευόταν να προφέρει καθαρά το «ρ» και το «λ» και γι’ αυτό δεν μπορούσε να εκφωνήσει δημοσίως τους λόγους του. Μετά από μεγάλη προσπάθεια και επίπονη άσκηση (πότε ανεβαίνοντας στο Λυκαβηττό και πότε κατεβαίνοντας στο Φάληρο κάνοντας εξάσκηση στους λόγους του) νίκησε τις δυσκολίες που είχε στην άρθρωση και κατάφερε τελικά να θριαμβεύσει από το βήμα της Εκκλησίας του Δήμου.\nΜουσική Γενικά:ραδιόφωνοΚαλλιτέχνες:ΔημοσθένηςΜουσική Εκπαίδευση:φωνητική\n#22601 / 27.05.2011, 06:26 / Αναφορά\nΔάσκαλε καλημέρα. Διάβασα πολύ προσεκτικά , 2 και 3 φορές , το ωραιότατο αυτό άρθρο σου. Είναι πολύ κατατοπιστικό και αναφέρεται σε ένα θέμα, σ’αυτό της ορθοφωνίας στο τραγούδι που ,την τόσο σοβαρή σημασία της, ούτε καν είχα σκεφθεί μέχρι σήμερα .. Είχα «στενοχωρηθεί» λίγο γιατί είχα πολύ καιρό να διαβάσω άρθρο σου και χάρηκα πάρα πολύ ,που σήμερα (πρωί-πρωί) ανοίγοντας την σελίδα του Μusicheaven ,το είδα ανηρτημένο . Συνέχισε σε παρακαλώ να γράφεις αν θέλεις αυτά τα αναλυτικά και διαφωτιστικά (για μένα) άρθρα σου . Είναι πάρα πολύ σημαντικό για μας τους απλούς αναγνώστες να μαθαίνουμε τόσο ωραία πράγματα ,τα οποία κυριολεκτικά (τουλάχιστον εγώ και αρκετοί φαντάζομαι αναγνώστες ) αγνοούμε και θα συνεχίζουμε να τ’αγνοούμε, αν δεν τα φέρνει κάποιος στο «προσκήνιο». Από μένα ένα μεγάλο ευχαριστώ.\n#22604 / 27.05.2011, 12:22 / Αναφορά\nεξαιρετικά σημαντικό να διδασκόμαστε έστω και από το διαδίκτυο από ανθρώπους με γνώση, εμπειρία και μεράκι. Ευχαριστούμε για όσα μοιράζεστε μαζί μας. Να είστε καλά.\n#22617 / 27.05.2011, 15:31 / Αναφορά\nΕυχαριστώ και τους δύο Γιάννηδες για το σχόλιο τους και τα καλά τους λόγια.\nΑπευθυνόμενος στον reteos θέλω να πω δημοσίως ότι μου κάνει εντύπωση η ευγένεια σου. Αυτό το λέω για τον λόγο ότι, ενώ έχεις κάνει κάποιες πολύ ενδιαφέρουσες δημοσιεύσεις που θα έπρεπε να τις έχω σχολιάσει (τις έχω διαβάσει όλες) και δεν το έκανα ή για λόγους αμέλειας ή και του ότι δεν είχα κάτι να προσθέσω σε αυτά που είχαν ήδη ειπωθεί, εσύ έσπευσες να σχολιάσεις την δική μου δημοσίευση με τα καλύτερα λόγια.\nΥ.Γ. προς τα παιδιά του site\nελπίζω η φωτό που συνοδεύει το άρθρο να μην είναι η Καλομοίρα\n#22628 / 27.05.2011, 17:13\nΓιώργο (gkravar), ούτε καν να το σκέπτεσαι. Το σχόλιό μου, πέραν του «προσώπου» σου ,που όπως ξέρεις σέβομαι και εκτιμώ πάρα πολύ , έγινε γιαυτό το τόσο όμορφα, απλά και κατανοητά γραμμένο , ουσιαστικό και πλήρως κατανοητό άρθρο που ,ελικρινά το λέω, με εντυπωσίασε . Κι αυτό, διότι ενημερώνομαι για τις τόσες πολλές ,λεπτομέρειες -θα τις έλεγα- αλλά με ουσία στη μουσική , που είναι άγνωστες σε μένα και έχω την ευτυχία να μαθαίνω. Τα ίδια θα έγραφα (ως προς την ουσία του άρθρου ) οποιοσδήποτε και αν ήταν ο συγγραφέας του . Είτε τον ήξερα , είτε όχι .\nΚαι εσύ νάσαι καλά και να μας «τροφοδοτείς» με τις πολύτιμες γνώσεις σου .\n#22620 / 27.05.2011, 15:35 / Αναφορά\nΠολυ ωραίο και ενδιαφερον άρθρο !!!\n#22622 / 27.05.2011, 15:52 / Αναφορά\nΠολύ ενδιαφέρον άρθρο, ευχαριστούμε πολύ Γιώργο. Είναι τόσες οι λεπτομέρειες, που καταλαβαίνουμε - εμείς, οι απέξω - οτι το να γίνεις σωστός τραγουδιστής δεν είναι τελικά να εχεις μια καλή χροιά και να είσαι "στον τόνο". Είναι πολλές οι λεπτομέρειες... Να 'σαι καλα.\n#22625 / 27.05.2011, 16:18 / Αναφορά\nΠολυ ενδιαφερον αρθρο το παραπανω!Αν το διαβαζα πριν 5 η 6 χρονια ισως να μην εκτιμουσα την αξια του...ομως στο τραγουδι το θεμα της αρθρωσης ειναι πολυ σημαντικο...η αρθρωση ειναι εκεινη που γινεται ολοενα και δυσκολοτερη οσο αυξανει ο τονος η η ενταση του εκφερομενου ηχου...\nΣυγχαρητηρια για το ομορφο κειμενο...\n#22709 / 29.05.2011, 21:38 / Αναφορά\nΔυστυχώς παρά την καλή σας πρόθεση, το άρθρο σας στερείται τεκμηρίωσης των απόψεων και περισσότερο παραπληροφορεί και μπερδεύει τους αναγνώστες παρά ξεκαθαρίζει το τοπίο. Οι προβληματισμοί σας είναι ενδιαφέροντες, αλλά δυστυχώς δεν επαρκούν για να γράψετε ένα άρθρο ή να προτείνετε λύσεις. Η ιδιότητά σας σαν καθηγητή μουσικής σας καθιστά ειδικό και αξιοσέβαστο ως προς τη διδασκαλία του οργάνου στο οποίο έχετε ειδικευθεί, αλλά από όσα γράφετε στο άρθρο σας μπορώ να κρίνω ότι δεν είστε ειδικός σε ότι αφορά τη διδασκαλία του τραγουδιού-φωνητικής. Ως ειδικότερη λοιπον, μιας και είμαι καθηγήτρια φωνητικής και ορθοφωνίας, πιστεύω ότι δικαιούμαι να εκφέρω την άποψή μου. Διαφωνώ με τα περισσότερα που γράφετε, θα μπορούσα να αντιπαραθέσω ένα εκ διαμέτρου σχεδόν αντίθετο άρθρο, αλλά λόγω έλλειψης χρόνου θα σταθώ μόνο σε ορισμένα σημεία που θα χαρακτήριζα σαν κραυγαλέα «αυθαίρετα και λανθασμένα συμπεράσματα»\nΤο μάθημα της ορθοφωνίας διδάσκεται κυρίως σε θεατρικές σχολές, λιγότερο δε έως καθόλου στα μαθήματα τραγουδιού (φωνητική).\nΥπάρχει κάποια σχετική έρευνα που να αποδεικνύει αυτό τον ισχυρισμό σας; Γιατί το λέτε αυτό; Έχετε παρακολουθήσει μαθήματα φωνητικής; Δεν νοείται μάθημα φωνητικής, που δεν εμπεριέχει την ορθοφωνία σαν αναπόσπαστο τμήμα του.\nΗ φωνητική μας μαθαίνει να τραγουδάμε σωστά τα φωνήεντα, όχι όμως πώς να τα προφέρουμε.\nΗ επιστήμη της φωνητικής τέχνης έχει ήδη από χρόνια παρουσιάσει επιστημονικές μελέτες και έχει εξηγήσει (με τη θεωρία των formants) τι ακριβώς συμβαίνει με τα φωνήεντα, τη μελέτη τους και την εκφορά τους σε διάφορα σημεία της έκτασης ενός τραγουδιστή. Οι λύσεις υπάρχουν, προτείνονται και εξασκούνται στα μαθήματα φωνητικής, μαθήματα που...απαξιώνετε με τον ισχυρισμό αυτό.\nΕπίσης,ποιός έδωσε αυτόν τον ορισμό στη φωνητική; Είναι απολύτως λανθασμένος. Η φωνητική-μάθημα τραγουδιού μας μαθαίνει πως να τραγουδάμε σωστά το «λόγο» και ο λόγος εμπεριέχει και φωνήεντα και σύμφωνα.\nΝα διευκρινίσουμε καταρχήν ότι, όταν τραγουδάμε, τραγουδάμε τα φωνήεντα.\nΗ διευκρίνιση είναι επίσης αυθαίρετη και απολύτως λανθασμένη. Τραγουδάμε τα φωνήεντα, αλλά τραγουδάμε και μια (μεγάλη) μερίδα ηχηρών (με φώνηση, θα τα συναντήσετε και σαν «ημιφωνήματα») συμφώνων, όπως είναι π.χ. το μ,ν,λ,ρ,ζ,β κλπ. Μάλιστα ο τρόπος που κουρδίζονται (αν ακολουθούν τη συχνότητα/νότα του προηγούμενου φωνήεντος στη λέξη, ή αν προηγούνται στο κούρδισμα από το επόμενο φωνήεν, είναι κάτι που χαρακτηρίζει το στυλ ορισμένων μουσικών ειδών/ή κάποιων τραγουδιστών).\nΓια του λόγου το αληθές ανεβείτε μια κλίμακα «τραγουδώντας» π.χ. το γράμμα μ και θα δείτε ότι γίνεται!\nΚαι θα έπρεπε να τα είχαν λύσει με τη φωνητική. Αυτό, που δεν μου γίνεται αντιληπτό είναι πιο είναι το συμπέρασμα, που θα έπρεπε να καταλήξουμε από αυτή την παρατήρηση. Ότι η φωνητική είναι ένα άχρηστο ή ένα ελλειπές μάθημα, ή ότι πιθανόν κάποιοι δεν κάνουν σωστά φωνητική;\n...η σωστή προφορά των συμφώνων γίνεται αναγκαία προϋπόθεση για να τραγουδήσει κάποιος καλά.\nΕδώ θα συμφωνήσω αλλά και θα συμπληρώσω «...Όπως και για να μιλήσει» Για να γίνει κατανοητός ο λόγος, τραγουδιστός ή μη, θα λέγαμε ότι μέγιστη σημασία έχουν τα σύμφωνα. Κάνετε το πείραμα αφαιρώντας τα φωνήεντα από ένα κείμενο και δώστε σε κάποιον να το διαβάσει. Μην εκπλαγείτε αν θα μπορέσει να αναγνώσει πλήρως το κείμενο!\n...στον βαθμό που κουράζεται εύκολα ο λαιμός τους ή που προσβάλλονται συχνά από φαρυγγίτιδα λόγω κακής χρήσης της φωνής...\nΦαρυγγίτιδα, μπορεί να πάθει όποιος κρυώσει, προσβληθεί από ιούς ή μικρόβιο κλπ. Από την φωνητική κατάχρηση (κακή χρήση της φωνής) απ’ όσο γνωρίζω μπορεί να εμφανιστουν διάφορες διαταραχές της φωνής, όπως π.χ. κομβία (οζίδια-κάλοι), πολύποδες, κύστεις, αιματώματα, κιρσοί, οίδημα του Reinke (πολυποειδής εκφύλιση- ιδίως στους καπνιστές),κοκκίωμα (ιδίως αν συνυπάρχει γαστροοισοφαγική παλινδρόμιση) κα. Για φαρυγγίτιδα λόγω κακής χρήσης φωνής, ειλικρινά πρώτη φορά ακούω....\nΓενικά η ορθολογική διαχείριση της εκπνοής είναι το κλειδί για την καλή και αβίαστη άρθρωση\nΌχι βέβαια. Το κλειδί για την καλή και αβίαστη άρθρωση είναι η καλή και αβίαστη τοποθέτηση και κίνηση των «αρθρωτών» (γλώσσα πρώτιστα, χείλη, μαλθακή υπερώα, σαγόνι κλπ)\nΗ ορθολογική χρήση της αναπνοής είναι καλή χρήση όσο αφορά στο ένα από τα τρία συστατικά της φώνησης, την αναπνοή. (για όσους αναρρωτούνται για τα άλλα δύο, αναφέρω ότι είναι η «παραγωγή» και ο διαμορφωτής/φίλτρο, στο δε τελευταίο υπάγονται και οι αρθρωτές)\nΓια του λόγου το αληθές, προσπαθείστε να βελτιώσετε την εκφορά πχ. του ρ, του σ, ή κάποιου άλλου γράμματος με ...ορθολογική χρήση της αναπνοής και...καλή τύχη!\nΒεβαίως, ένα από τα τελευταία μέρη του άρθρου σας, με βρίσκει απόλυτα σύμφωνη (Τα σωστά να λέγονται!) :\nΕδώ δεν έχω να σας προσάψω τίποτε αρνητικό. Έτσι ακριβώς είναι!!!\n1η: Το «ποπ» είναι είδος μουσικής-τραγουδιού ( από το popular) και όχι «ένα διχτάκι τοποθετημένο μπροστά στα μικρόφωνα ηχογράφησης», που αναφέρετε κάπου στο άρθρο σας. Αυτό το διχτάκι λέγεται anti-pop, ή pop filter ή pop shield (η λεγόμενη κάλτσα), χρησιμοποιείται κυρίως για να κρατήσει σε απόσταση από τα ευαίσθητα πυκνωτικά μικρόφωνα τους τραγουδιστές , επίσης για προστασία και από τα σάλια που εκτοξεύονται και για την μείωση των «εκρηκτικών» θορύβων που μπορεί να παραχθούν κυρίως από το αφώνημα π, (κυρίως δε από το π της αγγλικής προφοράς που είναι aspirated-δηλαδή έχει και ήχο «αέρα» αμέσως μετά την προφορά του) Για δε τα υπερβολικά έντονα συρριστικά σίγμα κάποιων τραγουδιστών χρησιμοποιούνται τα de-essers (σε μορφή ξεχωριστού μηχανήματος ή σαν plug-in).\nΘέλω να καταλήξω στο ότι η αναγκαιότητα της χρήσης του anti-pop, δεν εδραιώνει επ’ουδενί τη θεωρία σας ότι «από τα σύμφωνα πιο δύσκολο να τραγουδηθεί είναι το π».\n2η: Σε όσους δεν ξέρουν τι είναι η τοποθέτηση, είναι δύσκολο να το εξηγήσω με δυο λόγια. Μερικές φορές η υπεραπλούστευση οδηγεί σε λάθος εντυπώσεις και δημιουργεί περισσότερα προβλήματα απ’ όσα προσπαθεί να λύσει.\nΔεν θα το σχολιάσω!Απλά χαίρομαι που δεν προσπαθήσατε να το κάνετε!\n#22714 / 30.05.2011, 13:42 / Αναφορά\nΥπέροχο άρθρο και πολύ χρήσιμο...\n#22715 / 30.05.2011, 17:48 / Αναφορά\nΘεωρώ πως είναι ένα όμορφο και καλά δομημένο άρθρο που αφορά καλλιτέχνες και μή. Ευχαριστούμε για τις πληροφορίες.\n#22716 / 30.05.2011, 18:19 / Αναφορά\nEξαιρετικό άρθρο! Ευχαριστούμε πολύ!!\n#22717 / 30.05.2011, 19:52 / Αναφορά\nΕυχαριστώ τους σχολιαστές του άρθρου για άλλη μια φορά και αυτό ισχύει και για αυτούς που θα το σχολιάσουν από δω και πέρα.\nΘα ήθελα να απαντήσω στην voice2 για τις παρατηρήσεις και επισημάνσεις της.\nθα ακολουθήσω την σειρά που είναι είναι γραμμένα τα σχόλιά σας.\nΧαίρομαι κατ΄αρχήν που ο λόγος που γραφτήκατε στο site ήταν το άρθρο μου και ο σχολιασμός του. Θα προτιμούσα βέβαια να είχατε βάλει και το όνομα σας όπως και εγώ και πολλοί συνάδελφοι έχουν κάνει, για να μιλάμε με ίσους όρους.\nΘα δείτε εδώ πολλά άρθρα σχετικά με ζητήματα φωνητικής και τραγουδιού από συναδέλφους καθηγητές που είναι πιο κοντά στο αντικείμενό σας από ότι το δικό μου άρθρο.\nΟι κρίσεις σας για το άρθρο μου είναι απόλυτα θεμιτές και χαίρομαι πάντα με τον αντίλογο. Τα συμπεράσματά σας όμως για την επάρκειά μου σαν δάσκαλος δεν σας τιμούν ιδιαίτερα, δεν δείχνουν συναδελφικό πνεύμα και διακατέχονται από μια υπεροψία.\nΣυγκεκριμένα γράφετε «Ως ειδικότερη λοιπόν, μιας και είμαι καθηγήτρια φωνητικής και ορθοφωνίας». Πάρα πολλοί καθηγητές του είδους σας και του δικού μου γράφουν και δραστηριοποιούνται μέσα στο site και μέχρι να εμφανιστείτε εσείς δεν είχαμε εκλέξει κάποιον «ειδικότερο» αλλά δεν θυμάμαι και κάποιος να έθεσε υποψηφιότητα για αυτό το αξίωμα.\nΟ λόγος μάλιστα που διάλεξα να γράψω άρθρο για την ορθοφωνία και όχι για την φωνητική είναι ότι για την φωνητική και το τραγούδι έχουν δημοσιευτεί πρόσφατα άρθρα άλλων συναδέλφων.\nΚαι για να λέμε τα πράγματα με το όνομά τους πέστε μου σε ποιες από τις παρακάτω κατηγορίες είστε ειδικός:\nΣτα πολυφωνικά της Ηπείρου, στα Μακεδονίτικα ή τα Θρακιώτικα, στο στεριανό δημοτικό τραγούδι, στα ριζίτικα, στα νησιώτικα, στα Σμυρνέικα, στα ρεμπέτικα, στα λαϊκά, στην Βυζαντινή μονωδία ή στην επτανησιακή καντάδα; Για να μην αναφέρω πολλαπλάσιες κατηγορίες από την ξένη μουσική.\nΗ μουσική είναι ολόκληρη θάλασσα και αυτά που ξέρει ο καθένας μας είναι μια σταγόνα, ακόμα και πάνω στο αντικείμενό του.\nΌσον αφορά στο αν δικαιούται κάποιος έστω και μη «ειδικός», ακόμα και κάποιος ερασιτέχνης μουσικός να καταθέτει τους προβληματισμούς και τις σκέψεις του νομίζω και πως δικαιούται και ότι είναι πολύ καλό να το κάνει. Το να δημιουργείται ένα εργαστήρι σκέψης και προβληματισμού είναι απόλυτα πιο υγιές από οποιαδήποτε δικτατορία της μίας και μόνης «σωστής» άποψης. Το ότι αυτή η κυρίαρχη άποψη κινδυνεύει από αυτό όλο είναι σίγουρο, αλλά κερδίζει η μουσική, η παιδεία και η κοινωνία γενικότερα.\nΕπί της ουσίας των παρατηρήσεων σας στα τεχνικά ζητήματα του κειμένου μου.\n1) Γράφω: «το μάθημα της ορθοφωνίας διδάσκεται κυρίως σε θεατρικές σχολές, λιγότερο δε έως καθόλου στα μαθήματα τραγουδιού (φωνητική)».\nΚαι συνεχίζω να το ισχυρίζομαι. Στις καλές θεατρικές σχολές διδάσκεται ορθοφωνία ή αλλιώς αγωγή του λόγου, εδώ και πολλά χρόνια, με βιβλιογραφία ειδικά για την ελληνική γλώσσα και σαν χωριστό μάθημα όχι ενταγμένο στην φωνητική.\nΠοιο βιβλίο ορθοφωνίας για την ελληνική γλώσσα χρησιμοποιείται εσείς;\nΕπίσης δεν μαθαίνει κανένας στο μάθημα φωνητικής πως να γελάει, να κλαίει ή να βγάζει μια υστερική κραυγή, να μιμείται ομιλίες άλλων ή να τοποθετεί την φωνή του όταν είναι ξαπλωμένος ανάσκελα, σκυφτός ή όταν τρέχει.\n2) Καθόλου δεν απαξιώνω τα μαθήματα φωνητικής -φανταστείτε ότι είναι μέρος και της δικής μου δουλειάς- και κάποιος που κάνει φωνητική σίγουρα τα περισσότερα προβλήματα προφοράς τα αντιμετωπίζει στα πλαίσια αυτού του μαθήματος εφόσον μπορεί ο δάσκαλος-δασκάλα να τον βοηθήσει. Εξειδικευμένα όμως προβλήματα λόγου χρειάζονται λογοθεραπευτή ή Ω.Ρ.Λ. η ακόμα και ψυχολόγο.\nΕπίσης δεν έδωσα κάποιον ορισμό της φωνητικής, απλώς ανέφερα κάποιες ιδιότητές της για να ορίσω την ορθοφωνία, η φωνητική αναφέρεται στο άρθρο παρεμπιπτόντως και όχι εστιασμένα γιατί είναι ένα τεράστιο κεφάλαιο από μόνη της και δεν θα μπορούσε να περιγραφεί σε δύο γραμμές.\n3) Λέω στο άρθρο «Να διευκρινίσουμε καταρχήν ότι, όταν τραγουδάμε, τραγουδάμε τα φωνήεντα» και λέτε «Η διευκρίνιση είναι επίσης αυθαίρετη και απολύτως λανθασμένη» και συνεχίζεται παρακάτω «Τραγουδάμε τα φωνήεντα, αλλά τραγουδάμε και μια (μεγάλη) μερίδα ηχηρών............κ.λπ.» συνεπώς δεν είναι ούτε αυθαίρετη, ούτε λανθασμένη αλλά ελλιπής όπως και πάρα πολλά σημεία στο άρθρο, πώς θα μπορούσε άλλωστε ένα άρθρο να υποκαταστήσει χιλιάδες σελίδες εγχώριας και ξένης βιβλιογραφίας πάνω σε αυτά τα θέματα. Δεν καταλαβαίνετε ότι η λογική μου είναι να μεταδώσω κάποιες πληροφορίες που θα γίνουν κατανοητές -όσο το δυνατόν- από τον αναγνώστη ακόμα και τον άσχετο από την μουσική. Αν μπούμε σε τέτοιες λεπτομέρειες αφ΄ενός ξεφεύγουμε από το θέμα που επαναλαμβάνω για πολλοστή φορά, δεν είναι η φωνητική, και αναλωνόμαστε σε περιπτωσιολογίες που αφορούν εστιασμένα μόνον αυτήν.\nΔεν με ενδιαφέρει να μου αποδοθεί η εγκυρότητα της ακριβούς διατύπωσης αλλά το να καταλάβει ένας αναγνώστης δύο πράγματα -από τα χίλια που υπάρχουν- για μένα είναι κέρδος και να σας πω την αλήθεια είναι κάτι που με ενδιαφέρει περισσότερο από τη συζήτηση μεταξύ «ειδικών».\n4) Λέω «στον βαθμό που κουράζεται εύκολα ο λαιμός τους ή που προσβάλλονται συχνά από φαρυγγίτιδα λόγω κακής χρήσης της φωνής...»\nΕπιμένω σε αυτό που λέω. Μερικοί άνθρωποι που στο επάγγελμά τους χρησιμοποιούν τη φωνή τους όταν δεν στήνουν τον λαιμό τους σωστά κατά την ομιλία, τότε αυτός είναι πιο απροστάτευτος στον αέρα του περιβάλλοντος και είναι πιο ευάλωτος. Είναι οι άνθρωποι αυτοί που όταν πάνε να φωνάξουν φουσκώνουν οι φλέβες στον λαιμό τους από το σφίξιμο αλλά η φωνή τους δεν ακούγεται δυνατά παρά την προσπάθειά τους.\nΑντίθετα αυτοί που έχουν βροντώδη φωνή και που ακούγονται δυνατά χωρίς μεγάλη προσπάθεια (όπως ένας πλανόδιος μανάβης για παράδειγμα) κινδυνεύουν πολύ λιγότερο γιατί έχουν στήσει τον λαιμό τους πιο σωστά και είναι πιο προστατευμένος.\n5) Λέω «Γενικά η ορθολογική διαχείριση της εκπνοής είναι το κλειδί για την καλή και αβίαστη άρθρωση» και προσθέτω αμέσως μετά «Για να βγουν καθαρά τα σύμφωνα, -εκτός από τον έλεγχο της εκπνοής- απαιτείται να κάνει το στόμα μας τις σωστές κινήσεις για το καθένα. Όπως επίσης και να μπορεί, όσο γρήγορα χρειάζεται, να πάρει τη θέση που πρέπει για το επόμενο φωνήεν ή σύμφωνο. Λέγοντας "το στόμα", εννοώ και τη γλώσσα και το σαγόνι».\nΕιλικρινά δεν καταλαβαίνω τις ενστάσεις σας αφού στην απάντησή σας λέτε τα ίδια πράγματα με ανάποδη σειρά, δηλαδή πρώτα η άρθρωση και μετά η εκπνοή. Αν η ένστασή σας είναι στη σειρά ότι αξιολογικά δηλαδή πρέπει να αναφερθεί πρώτα στην άρθρωση δίνοντας μικρότερη σημασία στον έλεγχο της εκπνοής, τότε ναι σε αυτό διαφωνούμε, αλλά είναι ένα θέμα που καθένας και ανάλογα τα προβλήματα κάθε μαθητή μπορεί να το χειριστεί κατά περίπτωση.\nΤώρα όσον αφορά στο ποπ που εσείς λέτε ότι είναι κάλτσα και γω διχτάκι τι να πω; Νομίζετε ότι είναι κάτι που αποτελεί πεδίο αντιπαράθεσης;\nΚαι τέλος η ειρωνεία σας σε σχέση με την τοποθέτηση της φωνής δεν σας τιμά.\nΔεν αναφέρθηκα στην τοποθέτηση γατί το άρθρο μου έχει -το λέω για άλλη μια φορά- θέμα την ορθοφωνία και όχι την φωνητική, ιδού λοιπόν πεδίο δόξης λαμπρό για εσάς, να μας δώσετε τα φώτα σας σε κάτι που είναι στο αντικείμενό σας.\nΤέλος κάποιες διευκρινίσεις προς όλους.\nΌταν λέω ότι κάτι εμπίπτει στη δικαιοδοσία της ορθοφωνίας δεν εννοώ να αλλάξει κάποιος δάσκαλο, αλλά ότι η αντιμετώπιση του προβλήματος από τον ίδιο δάσκαλο αλλάζει οπτική γωνία.\nΚάνω διάκριση επιστημών και όχι επαγγελμάτων.\nΕπίσης η γνώμη μου είναι ότι με την βοήθεια ενός καλού δασκάλου κάποιος καταφέρνει πολύ περισσότερα και ξεπερνάει κάποια προβλήματα που μόνος του είναι δύσκολο έως αδύνατο να το κάνει.\nΤέλος ο σκοπός που γράφω κάποια άρθρα δεν είναι η αυτοπροβολή σε βάρος συναδέλφων όπως νομίζω ότι ένιωσε η voice2.\nΗ άποψή μου είναι ότι αντί ο καθένας να περιχαρακώνει τα κεκτημένα του και να προσπαθεί να τα διαφυλάξει απέναντι στους άλλους, είναι πολύ καλύτερα να αναπτυχθεί μια εξωστρέφεια που θα φέρει καινούργιο κόσμο στην μουσική, θα εμπνεύσει και θα παροτρύνει ανθρώπους να ασχοληθούν με καινούργια γνωστικά αντικείμενα.\nΑυτό που έφτασε την παιδεία της Ελλάδας -συμπεριλαμβανομένης και της μουσικής παιδείας- σε αυτό το χάλι είναι αυτή ακριβώς η συντεχνιακή νοοτροπία.\nΟι μουσικοί και οι καθηγητές μουσικής είναι από τους χειρότερα αμειβόμενους κλάδους, συχνά ανασφάλιστοι και γενικά η κατάστασή τους βαίνει προς την εξαθλίωση μαζί με τον πολιτισμό μας.\nΗ λύση που εγώ προτείνω και βλέπω είναι το να απευθυνθούμε στην κοινωνία και στον κόσμο, ο καθένας όπως μπορεί και να προτείνουμε τον πολιτισμό και την μουσική σαν αντίβαρο στην ισοπέδωση και στην αποχαύνωση, και όχι να κλειστεί ο καθένας στο μαγαζάκι του και να περιμένει να πεθάνει ο διπλανός για να ζήσει αυτός.\nΕυχαριστώ και συγνώμη για το μακροσκελές της απάντησής μου.\n#22726 / 31.05.2011, 01:41\nΑγαπητέ gkravar, κατ’αρχάς να σας ευχαριστήσω που μπήκατε στον κόπο να διαβάσετε τη δική μου μακροσκελή απάντηση στο άρθρο σας και να απαντήσετε. Με τιμάτε! Κατ’αρχάς να σας διαβεβαιώσω ειλικρινά, ότι δεν είχα ιδέα ότι μπορεί να είσαστε καθηγητής φωνητικής, νόμιζα ότι είστε καθηγητής κιθάρας ή κάποιου άλλου οργάνου. Αν περνούσε από το μυαλό μου αυτή η πιθανότητα δεν θα είχα γράψει τίποτα, ακριβώς για να αποφύγω να σας στεναχωρήσω ή προσβάλλω και οπωσδήποτε για να μην προκαλέσω και αυτή την αντίδραση. Όπως είδατε μέχρι τώρα έχω αποφύγει να σχολιάσω οποιουδήποτε συναδέλφου τα λεγόμενα ( είτε συμφωνώ, είτε όχι).\nΔεν εγγράφηκα για πρώτη φορά τώρα στο παρόν forum, είμαι fan του forum, είμαι μέλος από το 2006 με το όνομα voice, το παρακολουθώ από καιρού εις καιρόν, όσο μου επιτρέπει ο πολύ πιεσμένος χρόνος μου και το θεωρώ έναν από τους πιο αξιόλογους τόπους ανταλλαγής πληροφοριών και γνώσεων, σοβαρότατων προβληματισμών και απόψεων αλλά και αγάπης προς τη μουσική. Δυστυχώς δεν θυμόμουν το password μου, καταργήθηκε η παλιά μου mail διεύθυνση, δεν μπορούσα να συνδεθώ και αναγκαστικά δημιούργησα νέο λογαριασμό.\nΝα σας τονίσω ότι δεν έχω τίποτα προσωπικό μαζί σας ή με οποιονδήποτε άλλο συνάδελφο. Δεν έχω κανένα λόγο! Από αυτό που περιγράφετε σαν χάλι της Ελλάδας, έχω την τύχη να απέχω, μοιράζοντας το χρόνο μου επαγγελματικά εντός και εκτός Ελλάδας, σχεδόν κάθε 1-2 εβδομάδες και αν υπάρχει, δεν το έχω αντιληφθεί. Καί όχι μόνο δεν ανήκω σε ...«συντεχνίες» και δεν περιχαρακώνομαι και διαφυλάττω τα ...κεκτημένα μου, αλλά στις ομιλίες και τα σεμινάριά μου έχω πάντα ανοιχτή την πόρτα σε κάθε συνάδελφο. Μέσα στις δραστηριότητές μου είναι και η οργάνωση ειδικών courses για εκπαιδευτές φωνής, όπου με μεγάλη χαρά μοιράζομαι τις όποιες γνώσεις έχω την τύχη να συλλέγω με την αδιάκοπη συμμετοχή μου σε όποιο εκπαιδευτικό-επιστημονικό γεγονός γίνεται σ’ οποιοδήποτε μέρος του κόσμου. Άρα, αυτό για το «μαγαζάκι», ξεχάστε το, είναι άστοχο.\nΕπί της ουσίας τώρα, δεν πείσθηκα καθόλου από τις απαντήσεις σας και τις δικαιολογίες σας. Δεν ήταν «επί της ουσίας».\nΌμως προτιμώ να μην επεκταθώ καθόλου σχολιάζοντας τα γραφόμενά σας,(scripta manent!), ούτε να απαντήσω σε κάποιες ερωτήσεις σας που βρίσκω κάπως ...«προκληκτικές», ακριβώς γιατί θεωρώ ότι είναι αντιδεοντολογικό να κοντράρονται οι συνάδελφοι, μιας και τώρα γνωρίζω ότι είστε συνάδελφος. Είναι κρίμα, κάτι που ξεκίνησε με καλές προθέσεις και από τις δύο πλευρές να πάρει τη μορφή προσωπικής αντιπαράθεσης (για ποιό έννομο κέρδος??? Και... τι χρωστάνε οι αναγνώστες?). Ασφαλώς και δεν σχολίασα το κείμενό σας για να μου απονεμηθεί ο τίτλος του ειδικότερου, σας προανέφερα ότι ούτε καν πέρασε από το μυαλό μου ότι ασχολείστε με τη φωνητική. Την έκφραση «ειδικότερος» την ανέφερα ατυχώς, πιστεύοντας πως το άρθρο ήταν απλά αποτέλεσμα κάποιων προβληματισμών (εύστοχων, σε αρκετά σημεία) κάποιου μουσικού, ερασιτέχνη ως προς το αντικείμενο της φωνητικής επιστήμης. Να ζητήσω λοιπόν μια μεγάλη συγνώμη για την παρέμβασή μου και τις επισημάνσεις μου στο άρθρο σας και για όποια φράση είχε ειρωνικό ύφος. Η ευχή μου είναι να συνέβαλα έστω και λίγο στη γνώση, να έδωσα και σε σας κάτι επι πλέον ,όπως και στους αναγνώστες του άρθρου.\nΟ λόγος που δεν υπόγραψα με όνομα και επίθετο, είναι πάρα πολύ απλός και εμφανής. Ακριβώς για να μην μετατραπεί η παρέμβασή μου σε «έμμεση» διαφήμιση!! Αλλά αν θέλετε, μπορώ ευχαρίστως να το κάνω όποτε μου το ζητήσετε. Όπως και να απαντήσω σε όποια άλλη ερώτηση θέσατε!\n1η στη λέξη «ποπ» η ένσταση αφορά στην ορολογία, είναι anti-pop κλπ. όροι που αναφέρω (μεταξύ των οποίων και ο παλιός όρος «κάλτσα»- γιατί έτσι φτιάχνανε τα πρώτα, πριν εμφανιστούν στην ελληνική αγορά) και όχι αν είναι ...διχτάκι ή κάλτσα το υλικό. Να υποθέσω ότι είναι μάλλον χιούμορ η απάντησή σας και όχι τέτοια παρανόηση....από την «ουσία».\n2η Να εκλάβω και το παρακάτω επίσης σαν ένα είδος χιούμορ, που δεν το καταλαβαίνω;\nΣτα πολυφωνικά της Ηπείρου, στα Μακεδονίτικα ή τα Θρακιώτικα, στο στεριανό δημοτικό τραγούδι, στα ριζίτικα, στα νησιώτικα, στα Σμυρνέικα, στα ρεμπέτικα, στα λαϊκά, στην Βυζαντινή μονωδία ή στην επτανησιακή καντάδα; Για να μην αναφέρω πολλαπλάσιες κατηγορίες από την ξένη μουσική\n#22737 / 31.05.2011, 17:10 / Αναφορά\nΧάρηκα και για το ύφος και για την ουσία της απάντησής σας.\nΖητώ συγνώμη που υπήρξα άδικος μαζί σας, αλλά και εγώ, όπως και σεις, σχημάτισα λάθος εντυπώσεις από το σχόλιο σας.\nΝομίζω ότι πολύ καλά κάναμε και ασχοληθήκαμε με την μουσική και όχι με την ψυχολογία.\nΔεν χρειάζεται να μου πείτε το όνομά σας, εξ΄άλλου η απάντησή σας είναι η πλέον καθαρή και έντιμη που θα μπορούσα να περιμένω.\nΑποσύρω όλες τις ενστάσεις μου για τις προθέσεις σας και για το πρόσωπο σας.\nΤο ότι συνεχίζεται να μην συμφωνείτε μαζί μου στα θέματα που συζητήθηκαν είναι για μένα αναμενόμενο και, όσο και να σας φανεί παράξενο, πιστεύω ότι έχετε δίκιο, αλλά ότι έχω και γω δίκιο.\nΚαι εξηγούμαι: Πιστεύω ότι όλα όσα λέτε είναι και σωστά και έγκυρα αλλά, εντός ορίων.\nΕγώ ασχολούμαι κατά βάση με το λαϊκό τραγούδι.\nΗ φωνητική σίγουρα βοηθάει όσους ασχολούνται με το τραγούδι όλων των ειδών. Η γενικευμένη χρήση όμως κάποιων κανόνων της φωνητικής σε όλα τα είδη τραγουδιού δεν αποδίδει.\nΕννοώ σε σχέση με την αναπνοή, το διάφραγμα, την τοποθέτηση και πολλά άλλα.\nΕνώ κάποιοι κανόνες είναι καθολικοί, κάποιοι άλλοι έχουν σχέση με το είδος τραγουδιού και τους τρόπους τραγουδίσματος των χωρών και των εποχών που τους διαμόρφωσαν. Αυτό έχει σαν αποτέλεσμα σε κάποια είδη μουσικής να μπορούν να εφαρμοστούν, ενώ σε άλλα να είναι ανεφάρμοστοι ή να αποτυγχάνουν.\nΕίναι ένα τεράστιο θέμα που δεν μπορεί να συζητηθεί στα πλαίσια του σχολιασμού.\nΘα αναφέρω μόνο ένα γεγονός που δείχνει την ύπαρξη αυτής της διαφοράς.\nΌταν ο Χατζιδάκις βραβεύτηκε για τα ¨παιδιά του Πειραιά¨ στην Γαλλία, σε κάποια εκδήλωση η Μαρία Κάλλας τραγούδησε προς τιμήν του το εν λόγω τραγούδι. Όταν έπειτα τον ρώτησε πως του φάνηκε, ο Χατζιδάκις της είπε ¨Μαρία μου με συγχωρείς αλλά χειρότερη εκτέλεση δεν έχω ακούσει¨.\nΔεν εννοούσε φυσικά ότι η Κάλλας δεν ήταν καλή τραγουδίστρια (ας μου επιτραπεί ο όρος αφού επρόκειτο για τραγούδι), αλλά ότι το είδος τραγουδίσματος ήταν τέτοιο που δεν πήγαινε με το τραγούδι του.\nΈναν λαϊκό τραγουδιστή μπορεί να τον βοηθήσει η φωνητική επιστήμη κατά το ήμιση.\nΤο υπόλοιπο παραμένει εμπειροτεχνικό θα μπορούσαμε να πούμε, χωρίς καταγεγραμένες τεχνικές τραγουδίσματος και διδασκαλίας.\nΑνοίγονται πολύ μεγάλα θέματα για συζήτηση με όλα αυτά, και δεν θέλω να κουράσω περισσότερο αλλά πιστεύω να καταλαβαίνεται ότι δεν μπορούμε να συμφωνούμε ή να διαφωνούμε μιλώντας ο καθένας για διαφορετικό πράγμα.\nΕσείς εκπροσωπείται-και από ότι φαίνεται με σοβαρότητα και γνώση του αντικειμένου- μια επιστήμη, που έγινε τέτοια από την συλλογική προσπάθεια αιώνων.\nΕγώ μπορώ να βρώ σε αυτήν την επιστήμη πολύτιμα εργαλεία αλλά πρέπει να την εξειδικεύσω, να δω τι κρατάω και τι πετάω από όλα αυτά.\nΛόγω αυτού σας γεννήθηκε η εντύπωση ότι, ναι μεν μερικά από αυτά που λέω είναι σωστά αλλά πολλά είναι αυθαίρετα.\nΕλπίζω να απάντησα και στα ερωτηματικά σας για τα είδη μουσικής που ανέφερα.\nΌσο για το ποπ ,όντως δεν το ήξερα.\nΤέλος για το αν δώσατε κάτι επί πλέον στην συζήτηση, η απάντηση όσο αφορά εμένα είναι ναι.\nΈναν πολιτισμένο ¨καυγά¨ ( με ευθύνη και των δύο) και μια υποδειγματική συμφιλίωση (με ευθύνη περισσότερο δικής σας) .\n#22738 / 31.05.2011, 23:31\nΤι μπορώ να πω; Η ευγένειά σας και η γενική σας στάση σας απέναντι στη μουσική, με συγκινούν και με κάνουν να αισθάνομαι ντροπή για τον τρόπο που σας αντιμετώπισα αρχικά. Λάθος μου,αλλά δεν διεκδικώ τον τίτλο του αλάθητου, «ακόμα και οι καλύτερες των προθέσεων δεν είναι προυπόθεση ότι θα αποφύγουμε τα λάθη». Μην λοιπόν αναλαμβάνετε εξ ημισείας την ευθύνη για τον «πολιτισμένο καυγά», μου αναλογεί μάλλον μεγαλύτερο μερίδιο γιατί πρώτη το προκάλεσα. Κρατάω ένα μικρό ελαφρυντικό, για το (μεγάλο) ποσοστό της δικής μου ευθύνης, το, ότι ένα από τα πράγματα που με βγάζουν εκτός εαυτού, είναι η εύκολη γενίκευση κάποιων διαπιστώσεων-(δεν το εστιάζω σ' εσάς προσωπικά, αλλά γενικά υπάρχει γύρω μας η τάση μιας γενίκευσης και αφορισμών).\nΔεν είμαι καθηγήτρια του κλασσικού τραγουδιού, αν σας δόθηκε αυτή η εντύπωση. Μεγάλο τμήμα του ελληνικού τραγουδιού είναι μέσα στο πεδίο της εκπαιδευτικής μου δραστηριότητας (όπως και αρκετά μεγάλο, εκτός).\nΚαι θα είχε μεγάλο ενδιαφέρον και όφελος, για τους αναγνώστες μια ανταλλαγή απόψεων.Απόψεων που δεν θα μας φέρουν κατ’ ανάγκη αντιμέτωπους, αλλά προς μεγάλη μας έκπληξη, ίσως και σύμφωνους σε αρκετά μεγάλο ποσοστό.\nΘα ήθελα κάποια στιγμή να χρησιμοποιήσω, κάποιες αναφορές στο κείμενό σας, καθόλου σαν αντιπαράθεση, αλλά για περεταίρω προέκταση της τόσο ενδιαφέρουσας θέσης σας. Θα με ενδιέφερε η γνώμη σας και σε εσάς ίσως λυθεί και η απορία τι πυροδότησε (...στα καλά του καθουμένου) την αντίδρασή μου.\n#22739 / 01.06.2011, 00:20 / Αναφορά\nMράβο σας . Δεν μας κουράζετε καθόλου Απεναντίας τέτοιου είδους άρθρα και σχόλια , προσφέρουν πολλά. Τουλάχιστον εμένα με ικανοποιεί αφάνταστατα που μέσα από την κοινότητα γνωρίζουμε ωραία και ενδιαφέροντα πράγματα από αθρώπους με γνώσεις. Θα μου ήταν ιδιαίτερα ευχάριστο ,αν -εφόσον έχετε χρόνο και διάθεση- , συνεχίζατε αυτόν τον όμορφο και εποικοδομητικό, για εμάς , διάλογο\n#22747 / 01.06.2011, 13:47 / Αναφορά\nΠρος την voice 2 :\nΜπορείτε να χρησιμοποιήσετε ότι θέλετε και από το άρθρο και από τον μεταξύ μας διάλογο.\nΤο πιστεύω ότι μπορεί να μας εκπλήξει στο πόσα συμφωνούμε τελικά.\nΘάθελα να πω ότι, αυτό που καταθέτω κυρίως -όπως και σε άλλα άρθρα μου-είναι περισσότερο η δική μου εμπειρία και κάποια συμπεράσματα που βγάζω εγώ από αυτήν. Δεν μπορώ να υπεραμυνθώ κάποιων απόψεων μου, γιατί δεν έχω αποδείξει ούτε στον εαυτό μου ότι μπορεί να γίνουν κανόνες ή αξιώματα.\nΞέρω ότι λειτουργούν στην πράξη, αλλά αναγκάστηκα αρκετές φορές στην διαδρομή μου να αναθεωρήσω αρκετά πράγματα και είναι κάτι που μάλλον θα συμβεί και στο μέλλον.\nΔηλαδή δεν λέω ότι ντε και καλά είναι όπως πιστεύω εγώ, αλλά ότι εγώ με αυτήν την προσέγγιση έχω αποτελέσματα .\nΒλέπετε όταν ταξιδεύει κάποιος σε άγνωστα νερά, οι βεβαιότητες δεν είναι οι καλύτερες αποσκευές.\nΟπότε καλύτερα νομίζω είναι, αντί διαλόγου, όταν γράψετε ή εσείς ή εγώ κάποιο σχετικό κείμενο να το σχολιάσουμε και να καταθέσουμε τους προβληματισμούς μας.\nΜεταξύ μας μπορούμε να συζητήσουμε ότι θέλετε.\nΥ.Γ. όντως νόμιζα ότι είστε του κλασικού.\nΧαίρομαι που παρακολούθησες τον όντως ενδιαφέροντα διάλογο, αλλά άμα αρχίσουμε ρε Γιάννη να συζητάμε με σχόλια, νομίζω ότι θα γίνουμε reality.\nΆσε που μπορεί να καταρρίψουμε και το ρεκόρ σχολίων του Αρναούτη.\n#22748 / 01.06.2011, 17:14 / Αναφορά\nΒρήκα εξαιρετικά χρήσιμα τα εκατέρωθεν σχόλια για την ορθοφωνία. Είμαι δασκάλα Μουσικής σε δημοτικά σχολεία στην Κύπρο και προσπαθώ με κάποιες ασκήσεις, ζέσταμα φωνής αλλά και ορθοφωνίας να βάλω τους μικρούς μαθητές μου στον "σωστό δρόμο".\nΠρόσφατα ,είχα ακούσει από μια άλλη συνάδελφο ότι δεν είναι σωστό να "ζεσταίνουμε" την φωνή ( για μικρά παιδιά) λέγοντας ΜΟΝΟ τα φωνήεντα αλλά θα έπρεπε να συνοδεύονται απο ένα σύμφωνο. Δηλ, αντι α,ε,ι,ο,ου να λένε μα,με,μι,μο,μου.\nΓνωρίζετε κάτι γι αυτό; Ισχύει; και αν ναι σε ποιες περιπτώσεις\n#22750 / 01.06.2011, 21:32\nΕυχαριστώ-από μεριάς μου-για τα σχόλια.\nΝομίζω ότι θα ήταν καλύτερα να ανοίξετε ένα θέμα στο forum με το ερώτημα σας, στην ενότητα της φωνητικής.\nΕγώ διδάσκω τραγούδι μετά την μεταφώνηση και δεν μπορώ να σας βοηθήσω.\n#23513 / 09.10.2011, 12:54 / Αναφορά\nΔεδομένου ότι είμαι ελάχιστα ενημερωμένη για τα πεδία της φωνητικής και της ορθοφωνίας, το άρθρο με κατατόπισε σε μεγάλο βαθμό.\nΌπως επίσης ενημερώθηκα και από τη μακροσκελή μεν, εποικοδομητική δε κουβέντα του αρθρογράφου με την voice2.\nΔεν τραγουδώ, αλλά επειδή και η δική μου ασχολία εμπλέκει αρκετό μπλα μπλα, συνειδητοποιώ ότι όντως, ο τρόπος που χρησιμοποιώ τη φωνή μου είναι θέμα οικονομίας και φθοράς και με κουράζει.\n#23664 / 31.10.2011, 15:54\nΝα προσθέσω απλά κι εγώ με την σειρά μου πως η '' αντιπαράθεση'' βοήθησε πολύ, και αφού διάβασα με προσοχή όλλα τα σχόλια, ένα έχω να πω, κάτι τέτοιες στιγμές εγώ νοιώθω περισσότερο Ελληνας ( με την έννοια του πολιτισμού ), και δεν δεν εστιάζω μόνο στα σχόλια του συντάκτη και της Voice2 στα ΄΄τεχνηκά'' μέρη του άρθρου αλλα στην γενικότερη δομή μου διεξήχει η ''αντιπαράθεση'' όπως :Eυγένεια, Ταπεινότητα, ειλικρίνεια, και ήθος..\n#23699 / 19.11.2011, 14:47 / Αναφορά\nΤο αρθρο σας ειναι πολυ καλο και χρησιμο!...Θα ηθελα να σας ρωτησω πως μπορω να προφερω σωστα το ''Σιγμα'', γιατι εχω προβλημα στην προφορα του(αυτο συμβαινει μονο στα ελληνικα,π.χ. στα αγγλικα το προφερω ανετα)...Μπορειτε να μου πειτε εναν τροπο να το προφερω σωστα?...Υ.Γ.ειμαι εφηβος και θελω να ασχολιθω με το τραγουδι...\nΣας ςυχαριστω εκ των προτερων.\n#26580 / 02.02.2013, 12:13 / Αναφορά\nΚαλημέρα και καλό μήνα! Υπέροχο το άρθρο απλά τέλειο! Μένω στο Ηράκλειο της Κρήτης μήπως ξέρεται αν υπάρχει κάποιος δάσκαλος ορθοφωνίας στην πόλη που μένω? Μέχρι τώρα που ψάχτηκα λίγο μόνο δασκάλους φωνητικής σε ωδεία έχω βρει..\n#26582 / 02.02.2013, 17:41\nΣε ευχαριστώ για το σχόλιο,όσο για αυτό που ρωτάς αν σε ενδιαφέρει το σπικάζ σε ραδιόφωνο ή τηλεόραση τότε είναι καλύτερα να απευθυνθείς σε θεατρικές σχολές, αν όμως το τραγούδι τότε σε δασκάλους φωνητικής που να ασχολούνται στο μάθημα τους και με την ορθοφωνία. Δεν γνωρίζω τι υπάρχει στο Ηράκλειο σε αυτούς τους τομείς αλλά σίγουρα θα υπάρχουν σοβαροί και καλοί δάσκαλοι και στα δύο είδη.


Abandoned smoke house - Kalogiorgi Maria Photography\nΕρειπωμένοι τοίχοι. Εγκατάλειψη. Περασμένες μορφές κυκλοφορούνε αδιάφορα Χρόνος παλιός χωρίς υπόσταση Τίποτα πια δε θ’ αλλάξει δω μέσα. Είναι μια ήρεμη σιωπή μην περιμένεις απάντηση Κάποια νύχτα μαρτιάτικη χωρίς επιστροφή Χωρίς νιότη, χωρίς έρωτα, χωρίς έπαρση περιττή. Κάθε Μάρτη αρχίζει μιαν Άνοιξη. Το βιβλίο σημαδεμένο στη σελίδα 16 Το πρόγραμμα της συναυλίας για την άλλη Κυριακή. Μ. Αναγνωστάκης Theater


Οι λιχουδιές της Μαριφάνης: Τραπέζι στης Τζοάννας! ! !\nΤραπέζι στης Τζοάννας! ! !\nΚαλό μήνα μας!!!\nΧθες βράδυ ήμασταν καλεσμένοι στης πολυαγαπημένης μου φιλενάδας, τη Τζοάννα...\nΈνα θα σας πω: Έφυγα απ΄το σπίτι μου με πυρετό και γύρισα περδίκι χαχαχαχα\nΉπιαμε και 2 ποτηράκια κόκκινο ημίγλυκο κρασί απ΄ τα χεράκια του μπαμπά της, μας ετοίμασε κι εκείνη τα πολύ ωραία φαγάκια μας, ρίξαμε κι ένα γέλιο που προσωπικά είχα να γελάσω τόσο ούτε ξέρω κι εγώ από πότε.....\nΓυρίσαμε νωρίς το πρωί.Παραλίγο να πίναμε και κόφι....Ας όψεται που με πίεζε η ώρα γιατί είχα ταξίδι σήμερα.....\nΛοιπόν, σας παρουσιάζω τα τέλεια εδέσματα δια χειρός Τζοάννας:\nΣαλάτα λάχανο- καρότο με τέλεια σως:\nΥλικά: Ψιλοκομμένο λάχανο, ψιλοκομμένο καρότο. Για τη σως: 2 κουτ.σ. μαγιονέζα, 2 κουτ.σ. μουστάρδα απαλή, 1 κουτ.σ. ελαιόλαδο, 1 κουτ.σ. μέλι και 1 κουτ.σ. ξύδι μπαλσάμικο\nΕκτέλεση:Χτυπάμε πολύ καλά τα υλικά της σως μέχρι να πάρουν πρασινωπό χρώμα. Απλώνουμε πάνω από τα ψιλοκομμένα λαχανικά και τα ανακατεύουμε όλα μαζί να πάει παντού η σως.\nΥλικά: 10 αραβικές πίτες ελαφρώς ψημένες στο φούρνο, 10 φέτες ζαμπόν, 10 φέτες τυρί γκούντα, 1 κρέμα γάλακτος, 1 χούφτα τριμμένο γκούντα, αλάτι-πιπέρι\nΕκτέλεση:Παίρνουμε κάθε πιτούλα και τυλίγουμε μέσα της από μία φέτα ζαμπόν και μία φέτα τυρί. Αλατοπιπερώνουμε. Βουτυρώνουμε ένα πυρέξ και τοποθετούμε τη μία κρέπα δίπλα στην άλλη.Περιχύνουμε την κρέμα γάλακτος, αλατοπιπερώνουμε ξανά και πασπαλίζουμε με το τυρί. Ψήνουμε στο φούρνο στις αντιστάσεις στους 180' βαθμούς για 20' λεπτά μέχρι να ροδίσουν.\nΥλικά:Για τη ζύμη: 1κεσεδάκι γιαούρτι στραγγιστό, 1 φλιτζ.ελαιόλαδο, 1 κρόκος αυγού, αλεύρι απ όσο σηκώσει, 1 πρέζα αλάτι, σουσάμι.Για τη γέμιση: 400 γρ. φέτα θρυμματισμένη, 2 κρόκοι αυγού, 2 κουτ.γλ. δυόσμος ξερός, αλάτι-πιπέρι.\nΕκτέλεση:Ζυμώνουμε πολύ καλά τα υλικά για το φύλλο. Το ζυμάρι μας πρέπει να γίνει μαλακό κι ελαστικό. Τοποθετούμε στο ψυγείο σκεπασμένο με καθαρή πετσέτα για 1/2 ώρα. Στο μεταξύ ανακατεύουμε καλά με ένα πιρούνι τα υλικά της γέμισης μέχρι να γίνει κίτρινη. Βγάζουμε από το ψυγείο το ζυμάρι, το ανοίγουμε σε λεπτό φύλλο και κόβουμε κύκλους με ένα ποτήρι. Βάζουμε από ένα κουτ.γλ. γέμιση, κλείνουμε τις άκρες με ένα πιρούνι, τοποθετούμε σε πυρέξ με μία απόσταση μεταξύ τους, τα αλείφουμε εάν θέλουμε με λίγο γάλα ή αυγό, πασπαλίζουμε με σουσάμι και ψήνουμε σε προθερμασμένο φούρνο στους 180' βαθμούς μέχρι να φουσκώσουν και να ροδίσουν.\nΜακαρονάδα με μανιτάρια σωτε:\nΥλικά:1 πακέτο σπαγγέτι Νο10, 1 μεγάλη κονσέρβα μανιτάρια στραγγισμένα, 1/2 κρασοπότηρο ουίσκι, 1, κουτ.σ. βούτυρο,1 κρέμα γάλακτος, αλάτι-πιπέρι, ρεγκάτο τριμμένο.\nΕκτέλεση:Σε ένα τηγάνι σωτάρουμε λίγο τα μανιτάρια μαζί με το βούτυρο και σβήνουμε με το ουίσκι. Ρίχνουμε την κρέμα γάλακτος και αλατοπιπερώνουμε. Αφήνουμε να δέσει η σάλτσα σε χαμηλή φωτιά ανακατεύοντας ανά τακτά χρονικά διαστήματα. Βράζουμε τα ζυμαρικά σύμφωνα με τις οδηγίες που δίνονται, στραγγίζουμε, βρέχουμε με κρύο νερό, βουτυρώνουμε και τα ανακατεύουμε μαζί με τη σάλτσα και το τυρί.\nΥλικά:1 κιλό πατάτες καθαρισμένες και κομμένες κυδωνάτες, 1 κρασοπότηρο ελαιόλαδο, ρίγανη, 2 κουτ.γλ. μουστάρδα, αλάτι-πιπέρι, λίγο νερό.\nΕκττέλεση: Αδειάζουμε σε ένα πυρίμαχο σκεύος τις πατάτες. Χτυπάμε καλά το ελαιόλαδο μαζί με τη μουστάρδα και περιχύνουμε τις πατάτες. Αλατοπιπερώνουμε και πασπαλίζουμε με τη ρίγανη. Συμπληρώνουμε με λίγο νερό, σκεπάζουμε με αλουμινόχαρτο και ψήνουμε στο φούρνο στις αντιστάσεις στους 180 βαθμούς για τα πρώτα 3/4 της ώρα. Έπειτα ξεσκεπάζουμε, αυξάνουμε τη θερμοκρασία στους 200' και συνεχίζουμε το ψήσιμο για άλλα 20' λεπτά.\nΝοστιμότατα μπιφτέκια με σως ουίσκι:\nΥλικά: 1 κιλό κιμάς μοσχαρίσιος άπαχος, 3 φέτες ψωμί μπαγιάτικο μουλιασμένο και καλά στημένο, 1 κουτ.σ. κέτσαπ, 1 αυγό, αλάτι-πιπέρι. 2 σκελίδες σκόρδο λιωμένες, 1 κουτ.σ. ρίγανη, 1 κουτ.γλ. δυόσμος.Για τη σως:3 κουτ.σ. μαγιονέζα, 2 κουτ.σ. κέτσαπ, 2 κουτ.σ. ουίσκι, λίγο αλάτι.\nΕκτέλεση:Ανακατεύουμε όλα μαζί τα υλικά του κιμά, λαδώνουμε ένα ταψί και πλάθουμε μπιφτεκάκια. Τοποθετούμε μέσα στο ταψί και ψήνουμε στον αέρα του φούρνου στους 170' βαθούς για 20-25 λεπτά.\nΧτυπάμε τα υλικά της σως μέχρι να γίνει παχύρρευστη και ροζέ. Σερβίρουμε τα μπιφτέκια μαζί με τη σως.\nΤο επιδόρπιο ήταν δικής μου παρασκευής και είναι η σπεσιαλιτέ μου. Σοκολατόπιτα βεβαίως βεβαίως.\nΥλικά: 1 σοκολάτα κουβερτούρα, 1 κουτ.σ. κακάο γλυκό σε σκόνη, 5 αυγά, 1 κούπα ζάχαρη, 200 γρ. βούτυρο μαλακό, αλεύρι απ (όσο σηκώσει), μία κάψουλα βανίλια, ξύσμα πό 1/2 πορτοκάλι. Για την γκαναζ σοκολάτας: 1 σοκολατα κουβερτούρα, 1/2 ποηράκι γάλα, 3 κουτ.γλ. άχνη ζάχαρη. Νιφάδες σοκολάτας και ξύσμα πορτοκαλιού για το πασπάλισμα\nΕκτέλεση: Λιώνουμε τη μία σοκολάτα σε μπεν μαρί. Χτυπάμε ξεχωριστά τα αυγά με το βούτυρο, τη ζάχαρη, τα αρώματα, τη λιωμένη σοκολάτα και τέλος το αλεύρι μέχρι να γίνει ένα ελαφρώς σφιχτό μείγμα. Βουτυρώνουμε ένα ταψί και ψήνουμε σε προθερμασμένο φούρνο στους 180΄ βαθμούς για 30' λεπτά. Βγάζουμε από το φούρνο και χαράζουμε μέχρι κάτω τα κομμάτια. Ζεσταίνουμε το γάλα και ρίχνουμε μέσα την άλλη σοκολάτα σπασμένη σε κομμάτια. Ανακατεύουμε μέχρι να ομογενοποιηθούν και προσθέτουμε και την άχνη. Περιχύνουμε με τη σως το γλυκό μας ιδιαίτερα στις εγκοπές. Μόλις κρυώσει λίγο το γλυκό μας πασπαλίζουμε με τις νιφάδες και με το ξύσμα.\nΤζοαννούκο μου περάσαμε σούπερ-ντούπερ-ουάου που λέγαμε κάποτε!!! χαχαχαχαχαχα\nΑναρτήθηκε από Μαριφάνη στις 12:44 μ.μ.


1986: Η ισοπεδωτική μανία του Αυτοκράτορα - www.aris.re\n1986: Η ισοπεδωτική μανία του Αυτοκράτορα\nΤον Νοέμβριο του 1986 ο Άρης υπέστη οδυνηρό αποκλεισμό από την Τρέισερ για το κύπελλο πρωταθλητριών. Τις εβδομάδες που ακολούθησαν ο Αυτοκράτορας άστραψε και βρόντηξε στο ελληνικό πρωτάθλημα βγάζοντας όλη τη μανία του για την πίκρα του ευρωπαϊκού αποκλεισμού!\nΠράγματι, στις 8 Νοεμβρίου ο Άρης πέρασε από την Πάτρα με +30 νικώντας τον Απόλλωνα με 91-121, ενώ το επόμενο Σάββατο ο Ιωνικός ένιωσε βαθειά στο πετσί του τη δύναμη του Αυτοκράτορα που πέτυχε 153 πόντους και διαφορά +89 (153-64)! Ακολούθησε μια δύσκολη εκτός έδρας νίκη επί του ΠΑΟ, αλλά ο Άρης επρόκειτο να ξεσπάσει ξανά, αυτή τη φορά εναντίον του Πανιωνίου, τον οποίο υποδέχτηκε στις 7 Δεκεμβρίου 1986 στο Παλέ.\nΗ τελική επικράτηση με +55 (133-78) ήταν απόλυτα φυσιολογική, ενώ οι κίτρινοι τιμώρησαν τους κυανέρυθρους για τον λόγο πως οι τελευταίοι δεν είχαν συμφωνήσει να διεξαχθεί ο αγώνας βράδυ, όπως είχε ζητήσει ο Άρης για να διευκολύνει τους οπαδούς του. Τελικά το παιχνίδι έγινε την προκαθορισμένη ώρα, και πάνω από 4000 φίλοι του Άρη απόλαυσαν μια κιτρινόμαυρη καταιγίδα!\nΤο παιχνίδι δεν μεταδόθηκε τηλεοπτικώς και έτσι τυχεροί ήταν μόνο όσοι παραβρέθηκαν στο Παλέ. Ο Άρης δίδαξε μαθήματα μπάσκετ, ενώ ο Πανιώνιος, η θεωρούμενη ομάδα των ταλέντων, έτεινε να εξαφανιστεί από το παρκέ! Ήδη το σκορ στο 10' ήταν 37-17, ενώ στη συνέχεια η μπάλα χάθηκε στα χέρια των κιτρίνων με το σκορ να φτάνει το 52-25 πέντε λεπτά αργότερα!\nΕξωγήινες πάσες του Γκάλη, απίστευτα τρίποντα του Γιαννάκη που έκανε το φανταστικό 9 στα 11, ονειρώδης προσπάθεια του Σταμάτη που αντικατέστησε τον Φιλίππου που είχε φορτωθεί με φάουλ. Ο Γκάλης πέρασε μια απίστευτη πάσα στον Ρωμανίδη που πέτυχε καλάθι, ενώ ο Σταμάτης έκανε ένα ασύλληπτο μπάσιμο και πέτυχε ένα καλάθι σπάνιας ομορφιάς. Ο Γκάλης ήταν και πάλι ο "πρίγκιπας" των καλαθιών με 46 πόντους. Δυστυχώς η έλλειψη μετάδοσης από την τηλεόραση, μας στερεί την απόλαυση να δούμε όλα όσα συνέβησαν στο Παλέ εκείνη τη μέρα.\nΑπό τον Πανιώνιο ο Μενδρινός μάταια προσπαθούσε να αποφύγει την καταιγίδα και τελικά προσάρμοσε μια ζώνη προς τους παίκτες του Άρη που σκόραραν όπως και όποτε ήθελαν. Το σκορ στο Β μέρος πήγε (ανά πεντάλεπτο) 87-50, 106-62, 122-68 και 133-78.\nΦυσικά από τον Άρη δεν υστέρησε κανένας, ενώ ο Ιωαννίδης χρησιμοποίησε όλον τον πάγκο, δίνοντας χρόνο στους νεαρούς.\nΆρης: Γκάλης 46, Γιαννάκης 34 (9/10 τρίποντα), Ρωμανίδης 19, Φιλίππου 8, Σούμποτιτς 16, Σταμάτης 10, Τσιτάκης, Δοξάκης, Κασμερίδης, Αθανασιάδης\nΠανιώνιος: Κορωναίος 13, Καραμανώλης 12 (1), Χριστοδούλου 8, Φώσσες 10, Λινάρδος 13, Σερέτης 8, Πλακουδάκης 12, Γάσπαρης 2


Dr. Ηλίας Μεταξάς Παθήσεις σώματος μήτρας »\nΠαθήσεις σώματος μήτρας\nΑπό το ιστορικό παλαιών επεμβάσεων που έγιναν στη Μήτρα, τους χαρακτήρες της περιόδου, τη γυναικολογική εξέταση,το ενδοκολπικό υπερηχογράφημα την υστεροσαλπιγγογραφία και τελευταία με την υστεροσκόπηση γίνεται ο έλεγχος των αιτιών της στείρωσης που μπορεί να οφείλονται στη Μήτρα.\nΤο συνηθέστερο βέβαια αίτιο στείρωσης είναι η αντικατάσταση του λειτουργικού ενδομητρίου από συνδετικό ιστό (συμφύσεις). Προκαλείται συνήθως από αποξέσεις του Ενδομητρίου (φθαρτού) σε προχωρημένες εγκυμοσύνες.\nΕπίσης σε παλίνδρομο έκτρωση [είδος αποβολής], στιφρό πλακούντα ενώ σπανιότερα από Καισαρική τομή, Αφαίρεση Ινομυώματος ή πλαστικές επεμβάσεις. Η ανάπτυξη του συνδετικού ιστού μπορεί να προκαλέσει συγκόλληση των αντιθέτων επιφανειών της μήτρας με την εμφάνιση συμφύσεων στη ενδομητρική κοιλότητα.\nΣαν αποτέλεσμα έχουμε την αδυναμία εμφύτευσης και ανάπτυξης του κυήματος ενώ σε πολλές περιπτώσεις, το κύημα εμφυτεύεται ρηχά στο φθαρτό με αποτέλεσμα την αποβολή του λίγο αργότερα. (Αυτόματη έκτρωση). Όσον αφορά την αντιμετώπιση των συμφύσεων γίνεται «λύση των συμφύσεων» με γενική αναισθησία και υστεροσκόπηση, τοποθετούμε Spiral ή παιδιατρικό Foley Νο 8 για λίγο καιρό και χορηγούμε οιστρογόνα σε μεγάλες δόσεις για να αναπλαστεί το φυσιολογικό ενδομήτριο.\nΕλπίζω να έγινε κατανοητό από τα παραπάνω ότι η στείρωση είναι πρόβλημα που αφορά το ζευγάρι στο σύνολο. Πρέπει να εξηγηθεί στο ζευγάρι με απλά λόγια η φυσιολογία της αναπαραγωγής και η ανάγκη της συμμετοχής και των δύο στην αναζήτηση των αιτιών. Ο έλεγχος ξεκινάει και από τους δύο ενδιαφερόμενους με καλλιέργειες, σπερμοδιάγραμμα, Υστεροσαλπιγγογραφία κλπ. Ενώ το ιστορικό, η κλινική και γυναικολογική εξέταση μας βοηθούν να συγκεντρωθούμε στο κυρίως πρόβλημα.\nΠολλές φορές ο δρόμος της διάγνωσης και θεραπείας διαρκεί αρκετά, αλλά το πολυπόθητο αποτέλεσμα, το να φέρουν τον κόσμο ένα υγιές παιδί, θα τους αποζημιώσει με τον καλλίτερο τρόπο.\nΣε ένα μικρό ποσοστό που κυμαίνεται από 0,5 έως 5% ευθύνεται και το σώμα της μήτρας για την ύπαρξη του προβλήματος της στείρωσης. Από το ιστορικό παλαιών επεμβάσεων που έγιναν στη μήτρα, τους χαρακτήρες της περιόδου, τη γυναικολογική εξέταση, την υστεροσαλπιγγογραφία και τελευταία με την υστεροσκόπηση γίνεται ο έλεγχος των αιτίων της στείρωσης που μπορεί να οφείλονται στη Μήτρα. Το συνηθέστερο βέβαια αίτιο στείρωσης είναι η αντικατάσταση του λειτουργικού ενδομητρίου από συνδετικό ιστό (συμφύσεις).\nΠροκαλείται συνήθως από αποξέσεις του ενδομητρίου (φθαρτού) σε προχωρημένες εγκυμοσύνες. Επίσης σε παλίνδρομο έκτρωση, στιφρό πλακούντα ενώ σπανιότερα από καισαρική τομή, Αφαίρεση Ινομυώματος ή πλαστικές επεμβάσεις.\nΗ ανάπτυξη του συνδετικού ιστού μπορεί να προκαλέσει συγκόλληση των αντίθετων επιφανειών της μήτρας με την εμφάνιση συμφύσεων στη μητρική κοιλότητα. Σαν αποτέλεσμα έχουμε την αδυναμία εμφύτευσης και ανάπτυξης του κυήματος, ενώ σε πολλές περιπτώσεις, το κύημα εμφυτεύεται ρηχά στο φθαρτό με αποτέλεσμα την αποβολή του λίγο αργότερα (Αυτόματη έκτρωση).\nΜε ανάλογο τρόπο δρουν οι ενδομητρικοί πολύποδες και τα ινομυώματα, ενώ πρέπει να τονίσουμε ότι σήμερα η οπίσθια κλίση και κάμψη της μήτρας δεν θεωρείται να προκαλεί στείρωση όπως πιστεύανε παλαιότερα. Οι χρόνιες ενδομητρίτιδες,απόχλαμύδια, μυκόπλασμα, διάφοροι ερπητοιοι-ερπης γεννητικών οργάνων, ιος epstein barr,ο κυτταρομεγαλοίος [CMV]- οι συστηματικές λοιμώξεις (έρπητας, ερυθρά, λιστέρια, τοξόπλασμα, κλπ) είναι δυνατόν να προκαλέσουν στείρωση γιατί δεν επιτρέπουν την άνοδο των σπερματοζωαρίων ή γιατί εμποδίζουν την εγκατάσταση του γονιμοποιημένου ωαρίου.\nΕπίσης πρέπει να αναφέρω ότι οι συγγενείς ανωμαλίες της μήτρας (Δίκερος μήτρα, τοξοειδής, Μονοκέρος κλπ) δεν φαίνεται να επηρεάζουν σημαντικά τη γονιμοποίηση. Ενώ εμφανίζουν σε πολύ μεγαλύτερο ποσοστό αποβολές του εμβρύου. Όσον αφορά την αντιμετώπιση των συμφύσεων γίνεται «λύση των συμφύσεων» με γενική αναισθησία, τοποθετούμε Spiral ή παιδιατρικό Foley και χορηγούμε σε μεγάλες δόσεις οιστρογόνα για να αναπλαστεί το φυσιολογικό ενδομήτριο.\nΤο μόνο που χρειάζεται είναι μία υστεροσκόπηση για την αφαίρεση των ενδομητρικών πολύποδων και των υποβλενογόνιων ινομυωμάτων, ενώ αν τα ινομυώματα είναι μεγάλα ή αλλοιώνουν την μητρική κοιλότητα χρειάζεται ινομυωματεκτομή. Σε περιπτώσεις ενδομητρίτιδος ελέγχουμε το αίτιο με αίμα εμμήνου ρύσσεως [περιόδου] με PCR η in sitou υβριδισμο και χορηγούμε την κατάλληλη αγωγή.


80χρονο τεύχος του “Superman # 1” ξεπέρασε $300.000 σε δημοπρασία | TECHAHOLIC.GR\n80χρονο τεύχος του “Superman # 1” ξεπέρασε $300.000 σε δημοπρασία\nΜια απροσδόκητη σπανιότητα Superman – και ένας από τους πιο δημοφιλείς τίτλους στην ιστορία των comics – αναμένεται να επικεντρωθεί σε μια μεγάλη δημοπρασία comics και να συγκεντρώσει περισσότερα από $ 300.000. Το 80χρονο αντίγραφο του Superman # 1 που παρουσιάστηκε από την Heritage Auctions είναι ανεμπόδιστο κομμάτι και του δόθηκε βαθμολογία κατάστασης 4,5 από την υπηρεσία Πιστοποίησης Εγκεκριμένης Εγγύησης (CGC).\nΤο Superman # 1 δημοσιεύτηκε το 1939 μόλις ένα χρόνο μετά την πρώτη εμφάνιση του Man of Steel στο Action Comics # 1, για να υποστηρίξει τη μετεωρική αύξηση της δημοσιότητας του. Σημειώθηκε για πρώτη φορά σαν ένας χαρακτήρας που δημιουργήθηκε για τα comics που έλαβε το δικό του τίτλο. Και παρά το εκτιμώμενο με ένα εκατομμύριο αντίτυπα του Superman # 1 που τυπώθηκανε το 1939, πολύ λίγα είναι ως γνωστό να έχουν επιβιώσει σε αυτή ή σε καλύτερη κατάσταση, σύμφωνα με την Heritage Auctions. Η τρέχουσα προσφορά ανέρχεται σε $220.000, αλλά η Heritage Auctions αναμένει να φτάσει πάνω από $300.000.\nΆλλα comics που παρουσιάστηκαν στη δημοπρασία περιλαμβάνουν ένα αντίγραφο του The Incredible Hulk # 1 (Marvel, 1962), του δεύτερου πιο πολύτιμου τεύχος του Silver Age. Με μια βαθμολογία 9,0, αυτό το τεύχος είναι επίσης ένα σπάνιο εύρημα. Διαθέτει την προέλευση και την πρώτη εμφάνιση του Hulk, και διαθέτει τέχνη και εξώφυλλο από τον Jack Kirby.\nΕπίσης, για τη δημοπρασία είναι ένα τεύχος Watchmen # 1 Cover Original Art (DC, 1986) του Dave Gibbons. Στη δεκατία του ’80 η σειρά comic Watchmen είχε μεγάλη επιρροή στον κόσμο και στη βιομηχανία των comics. Το εξώφυλλο του πρώτου τεύχους, με τις σταγόνες αίματος στο κουμπί του χαμόγελου, παραμένει μια από τις πιο αναγνωρίσιμες εικόνες της σειράς.\nΈνα άλλο τεύχος για δημοπρασία που πρέπει να προκαλεί σοβαρούς συλλέκτες είναι το Journey Into Mystery # 83 (Marvel, 1962), το οποίο χαρακτηρίζει την προέλευση και την πρώτη εμφάνιση του Thor, ο οποίος τιμολογείται στο εξώφυλλο ως “The Most Exciting Super Hero of All Time !!” Αυτό το τεύχος φέρει βαθμό 9,4, έναν από τους υψηλότερους βαθμούς που είναι γνωστό ότι υπάρχει, και είναι το υψηλότερο βαθμολογημένο τεύχος που προσφέρει η Heritage Auctions μέσα σε τρία χρόνια.\nΔείτε όλες τις δημοπρασίες της Heritage Auctions στον ιστότυπό τους.\nPrevious articleΗ Samsung διέρρευσε τα νέα της Smartwatches, fitness band και earbuds\nNext articleΑκολουθήστε αυτά τα βήματα για να αποκτήσετε δωρεάν το Battle Pass του Season 8


Ψήφος εμπιστοσύνης στη Θράκη στο φόρουμ των Δελφών - Η ΓΝΩΜΗ\nΨήφος εμπιστοσύνης στη Θράκη στο φόρουμ των Δελφών\nΈβρος Οικονομία Περιφέρεια 10 Απριλίου 2022\tby gnomi\t0Likes\nΓενική Πρόξενος των ΗΠΑ στη Θεσσαλονίκη: Ο κρυμμένος θησαυρός της Θράκης\nΤι είπε ο πρόεδρος του Επιμελητηρίου Έβρου και ένας νέος επιστήμονας που επέστρεψε από το εξωτερικό\nΗ επόμενη μέρα της Θράκης και η ανάδειξη της περιοχής σε διεθνές εκπαιδευτικό κέντρο, σε ελκυστικό επενδυτικό και τουριστικό προορισμό αλλά και σε εγγυητή ενεργειακής ασφάλειας στην Ευρώπη, ήταν το βασικό θέμα της συζήτησης «Thrace:Towards A New Investment Era», που διεξήχθη στο πλαίσιο του 7ου Οικονομικού Φόρουμ των Δελφών.\nΗ Elizabeth K. Lee, Γενική Πρόξενος των ΗΠΑ στη Θεσσαλονίκη επεσήμανε πως «είναι σημαντικό να ενισχύσουμε την ανάπτυξη της Θράκης γιατί υπάρχει μεγάλη πολιτιστική διαφορετικότητα και ποικιλομορφία. Το κλειδί για την αποκάλυψη του κρυμμένου θησαυρού είναι η υποδομή. Θα πρέπει να βελτιωθούν οι μεταφορές. Μετά τη ρωσική εισβολή στην Ουκρανία, εντάθηκαν οι συζητήσεις για τις στρατηγικές δυνατότητες του λιμανιού της Αλεξανδρούπολης για τη μεταφορά της ενέργειας. Το λιμάνι ως εμπορικός κόμβος μπορεί να λειτουργεί ως εναλλακτική δίοδος για το Βόσπορο».\nΟ Ευριπίδης Στυλιανίδης, βουλευτής νομού Ροδόπης με τη Νέα Δημοκρατία παρουσίασε το όραμα του για τη Θράκη αποκαλώντας την περιοχή United States of Thrace. «Στόχος μας είναι η μετεξέλιξη της Θράκης σε πρότυπο οικολογικής ανάπτυξης, διεθνές εκπαιδευτικό κέντρο, σε εγγυητή ενεργειακής ασφάλειας σε όλη την Ευρώπη» δήλωσε.\nΟ Χριστόδουλος Τοψίδης, Πρόεδρος του Εμπορικού Επιμελητηρίου Έβρου υπογράμμισε πως «υπάρχει μεγάλο περιθώριο ανάπτυξης. Πρέπει να γίνει ένα μακρόπνοο σχέδιο δεκαετίας. Θα πρέπει να γίνει ένα business plan που να έχει τους 17 στόχους της βιώσιμης ανάπτυξης».\nΟ Γιάννης Ντάφος, νέος επιστήμονας που επέστρεψε στη Θράκη αφότου ολοκλήρωσε τις σπουδές του στο εξωτερικό υποστήριξε πως η Θράκη θα μπορούσε να προσελκύσει νέα μυαλά εάν οι νέοι έπαυαν να έχουν τον «φόβο της αναξιοκρατίας, το φόβο μη ανεύρεσης καλά αμειβόμενης εργασίας και την υψηλή φορολογία. Αν όλα αυτά αλλάξουν σας διαβεβαιώ πως πολλοί νέοι θα είναι διατεθειμένοι να γυρίσουν. Θα ήθελα να τονίσω την ανάγκη να επενδύσουμε στην τοπική κοινωνία» κατέληξε ενώ εξέφρασε την άποψη πως «η Θράκη βρίσκεται πλέον σε έναν αναβαθμισμένο ρόλο, σε πύλη εισόδου της Ευρωπαϊκής Ένωσης χάρη στην αξιοποίηση του λιμένα της Αλεξανδρούπολης και τις μεγάλες επενδύσεις επιχειρήσεων στον τομέα της βιομηχανίας».\nΔιαβάστε ακόμη : Καλοκαιρινές εκπτώσεις 2022: Πότε ξεκινούν\nΤι λείπει από τη Θράκη για να αποτελέσει επενδυτικό προορισμό; Και γιατί η Θράκη αποτελεί ελκυστικό προορισμό; Ο Danilo Stojanovic, διευθυντής εργοστασίου της JTI στην Ξάνθη (ΣΕΚΑΠ), απάντησε αναφερόμενος στα ετικά και αρνητικά χαρακτηριστικά της περιοχής «Είναι ένα σταυροδρόμι, μια πολλά υποσχόμενη περιοχή για επενδυτές. Υπάρχουν χώροι πολιτιστικής κληρονομιάς. Υπάρχει το Δημοκρίτειο Πανεπιστήμιο. Υπάρχει το κλίμα. Τι θα μπορούσε να βελτιωθεί; Θα πρέπει να δοθούν περισσότερες ευκαιρίες στους νέους σπουδαστές για να μπορέσουν να μπουν στην αγορά και να έχουμε το brain gain. Θα πρέπει να ενισχυθούν οι υποδομές κυρίως στην Αλεξανδρούπολη, που είναι στην καρδιά της περιφέρειας. Δεν είναι τόσο καλό το σιδηροδρομικό δίκτυο. Υπάρχουν ωστόσο δυο αεροδρόμια στην περιοχή».\n«Είναι σημαντικό να ακουστεί η φωνή της Θράκης τόσο σε εθνικό, όσο και διεθνές ακροατήριο. Να προβάλουμε τα πλεονεκτήματα και να αντιμετωπιστούν τα μειονεκτήματα» είπε ο Ιωάννης Κιρκινέζης Διευθυντής Ανάπτυξης της Hill International, ο οποίος συντόνισε τη συζήτηση.


Μπαρτζώκας: «Θα πάμε και πάλι μακριά» - Onsports.gr\nΑλεξάνδρα Λούτση\t06 Δεκεμβρίου 2013, 19:51\nΜπαρτζώκας: «Θα πάμε και πάλι μακριά»\nΤην πεποίθησή του πως ο Ολυμπιακός θα φθάσει και φέτος μακριά, σε όλες τις διοργανώσεις που παίρνει μέρος, εξέφρασε ο Γιώργος Μπαρτζώκας.\nΟ 48άχρονος τεχνικός, με δηλώσεις του στην επίσημη ιστοσελίδα της Ευρωπαϊκής Ομοσπονδίας Καλαθοσφαίρισης, αναφέρθηκε στην περσινή χρονιά και το πόσο δύσκολη ήταν η υπεράσπιση του τίτλου τους στην Ευρωλίγκα, τους Έλληνες προπονητές και το πόσο ταλαντούχοι είναι, αλλά και τις διαφορές ανάμεσα στο ευρωπαϊκό μπάσκετ και το ΝΒΑ. Αναλυτικά τα όσα είπε…\n«Αυτό που πρέπει να πω είναι ότι τίποτα δεν ήταν δυσκολότερο από την περασμένη σεζόν. Δεν ξέρω πού θα φθάσουμε αυτή τη σεζόν, θεωρώ πως θα πάμε μακριά και πάλι και ξέρω πως θα είμαστε ανταγωνιστικοί όπως πρέπει σε όλες τις διοργανώσεις. Όμως, δεν υπάρχει περίπτωση η δουλειά μας να είναι δυσκολότερη από πέρυσι. Η καθημερινή δουλειά είναι εύκολη, υπό την έννοια ότι έχουμε καλό τιμ, παίκτες και διοίκηση που κάνει τα πράγματα να κυλούν ήρεμα, αλλά η διαχείριση μιας ομάδας που μόλις είχε κατακτήσει τον τίτλο όπως τον είχε πάρει στην Πόλη, σαν αουτσάιντερ, ήταν μεγάλη πρόκληση. Από τη μια στιγμή στην άλλη αυτή η ομάδα πήγαινε παντού με τον τίτλο του πρωταθλητή και όλοι περίμεναν να κερδίζει έτσι. Από τη στιγμή που το πετύχαμε αυτό και δεδομένου ότι πλέον γνωρίζω την ομάδα καλύτερα, φέτος ήταν πιο εύκολο να δουλέψω το καλοκαίρι στα ατού και τις αδυναμίες, πάντα μέσα στα όρια του μπάτζετ μας. Το μπάτζετ μας δεν είναι ανάμεσα στα μεγαλύτερα στην Ευρώπη, αλλά έτσι έπρεπε να είναι. Με τα τωρινά δεδομένα στην ελληνική κοινωνία το μπάτζετ μιας ομάδας μπάσκετ δεν θα έπρεπε να είναι μεγαλύτερο».\n-Το καλοκαίρι υπήρχαν σημαντικές αλλαγές στο ρόστερ σας, αλλά ο Ολυμπιακός άρχισε καλύτερα από ποτέ. Πώς μπορεί μια ομάδα να διατηρήσει αυτό το πνεύμα νικητών παρά τις αλλαγές προσώπων;\n«Η συνέπεια στο τιμ ήταν το πρώτο πράγμα. Οι παίκτες μας είναι σε πολύ καλή ηλικία, η καριέρα τους είναι σε ανοδική πορεία, ο κορμός μας είναι περίπου στα 23 κι έχουν κατακτήσει ήδη δύο Ευρωλίγκες. Ο Σπανούλης είναι φυσικά ένα ξεχωριστό και πολύτιμο κεφάλαιο. Ο μόνος παίκτης που προσθέσαμε στην περιφέρεια ήταν ο Λοτζέσκι, που επίσης είναι σε πολύ καλή ηλικία κι ένας παίκτης νικητής. Πιστεύω πως αν υπήρχαν σημαντικές αλλαγές στο σταφ θα έκανε μεγάλη διαφορά αυτό. Όμως, το γεγονός ότι διατηρήσαμε την ομοιογένειά μας βοήθησε πολύ. Στην ουσία αλλάξαμε μόνο τους ψηλούς μας, λόγω ειδικών συνθηκών. Αυτό που ψάχναμε ήταν ψηλοί παίκτες με αθλητικά προσόντα και το βασικό κριτήριο για να τους αποκτήσουμε ήταν να είναι παίκτες ομάδας και με υψηλό κίνητρο. Το κίνητρο είναι βασικό συστατικό στον αθλητισμό αν θέλεις να πετύχεις».\n-Γίνατε ο πρώτος Έλληνας προπονητής που κατέκτησε την Ευρωλίγκα, αν και αρκετοί άλλοι το είχαν επιχειρήσει σε άλλα δέκα Final Four. Τι σας έκανε να το πετύχετε αυτό πρώτος;\n«Πιστεύω πως πήγα στην κατάλληλη ομάδα την κατάλληλη στιγμή. Κι όταν λέω ομάδα εννοώ ολόκληρο το σύλλογο, σαν οργανισμό, που δημιούργησε άριστες συνθήκες εργασίας. Μπορεί συχνά να είναι θέμα συγκυριών και από την άποψη αυτή ήμουν τυχερός και έγινα ο πρώτος Έλληνας προπονητής που παίρνει την Ευρωλίγκα. Η αλήθεια είναι πως στην αρχή δεν το είχα συνειδητοποιήσει, αλλά όσο περνούσε ο καιρός έβλεπα την αναγνώριση των ανθρώπων του ευρωπαϊκού μπάσκετ στα ταξίδια μας, όπως και των φιλάθλων μας στην Ελλάδα. Αυτό με κάνει χαρούμενο».\n«Σίγουρα αυτό έχει να κάνει ως ένα σημείο με την οικονομική κρίση. Καθώς οι ομάδες άρχισαν να μειώνουν τα μπάτζετ τους στράφηκαν σε Έλληνες προπονητές όλο και περισσότερο. Αυτό όμως δεν έγινε μόνο στην Ελλάδα, αλλά για παράδειγμα και στην Ισπανία, όπου ο Λάσο, ο Πασκουάλ και ο Πλάθα είναι πλέον προπονητές του υψηλότερου επιπέδου. Αν δεν υπήρχαν οι περιορισμοί στα μπάτζετ ίσως να μην τους δινόταν η ευκαιρία να το αποδείξουν. Πέρα από αυτό, ο Σύνδεσμος Ελλήνων Προπονητών (ΣΕΠΚ) κάνει εξαιρετική δουλειά με σεμινάρια, ώστε το ελληνικό μπάσκετ να παραμένει στο υψηλότερο επίπεδο από τακτικής πλευράς. Θα μπορούσαμε να πούμε ότι οι προπονητές αυτοί απλώς περίμεναν μια ευκαιρία να δουλέψουν».\n-Τελειώσατε την καριέρα σας σαν παίκτης και αρχίσατε την προπονητική στη δεκαετία του 1980, όταν οι Αμερικανοί παίκτες και προπονητές θεωρούνταν πως ανήκαν σε άλλο γαλαξία. Πλέον, οι Ευρωπαίοι παίκτες φαίνεται πως έχουν καλύψει το χάσμα. Μπορεί ένας προπονητής που έχει πάρει την Ευρωλίγκα να θεωρεί πως υστερεί έναντι των Αμερικανών συναδέλφων του;\n«Για να βελτιώνεσαι πρέπει να παίρνεις στοιχεία από άλλους κι αυτό δεν σημαίνει μόνο να αφομοιώνεις τα θετικά, αλλά να πετάς και τα αρνητικά στοιχειά. Οι ΗΠΑ είναι η χώρα που γεννήθηκε το μπάσκετ, άσχετα αν σε κάποιον αρέσει το στιλ του ΝΒΑ ή όχι. Ίσως να είναι αλήθεια ότι εκεί το παιχνίδι είναι περισσότερο σόου, όπου όλα περιστρέφονται γύρω από τη δύναμη των σταρ, αλλά δεν παύει να έχουν γεννήσει εκεί το μπάσκετ κι εμείς μπορούμε να πάρουμε πολλά θετικά στοιχεία από εκεί. Το ευρωπαϊκό στιλ αναπτύχθηκε διαφορετικά, πιθανώς επειδή είχαμε υστέρηση σε αθλητικά προσόντα, οπότε βασίστηκε περισσότερο στην ομαδική προσπάθεια. Πλέον όμως και το παιχνίδι στην Ευρώπη έχει υψηλό βαθμό αθλητικών στοιχείων. Πάντως, πιστεύω πως το γεγονός ότι δεν υπάρχει ένας Ευρωπαίος προπονητής σε ομάδα του ΝΒΑ κάτι σημαίνει».


Στοίχημα: Στα... σίγουρα της Ισπανίας και των ΗΠΑ! - AgrinioNews\nΣτοίχημα: Στα… σίγουρα της Ισπανίας και των ΗΠΑ!\n17 Οκτωβρίου 2018, 11:50 πμ\nΜικρό το κουπόνι για το στοίχημα της Τετάρτης, ωστόσο επιλογές υπάρχουν για να πληρωθούμε. Κρατάμε μία επιλογή από το ισπανικό Copa del Rey και μία ακόμα από το αμερικάνικο MLS, ενώ δράση υπάρχει ακόμα σε Κορέα, Βραζιλία και Ουαλία.\nΤα πάντα για το στοιχημα στο foxbet.gr.\nΠροηγούμενο: Διανομή προϊόντων σε δικαιούχους ΤΕΒΑ στον Δήμο Ναυπακτίας\nΕπόμενο: Τι απαντά ο ΤΟΕΒ Κατοχής στην καταγγελία ελαιοπαραγωγών


Ολυμπιακός και ΝΒΑ: Μία σχέση γεμάτη… παίκτες - Redaroume.gr\nΑρχική/ΜΠΑΣΚΕΤ/Ολυμπιακός και ΝΒΑ: Μία σχέση γεμάτη… παίκτες\nΝικόλαος Ζέρβας 20/11/2020\nΟ Αλεξέι Ποκουσέφσκι είναι ένας ακόμα παίκτης που στέλνει στο ΝΒΑ ο Ολυμπιακός και το redaroume θυμάται…\nH ιστορία του Αλεξέι Ποκουσέφσκι, με την άφιξή του στην Ελλάδα λίγο πριν κλείσει τα δεκατέσσερά του χρόνια και η κατάληξή να υπογράφει τετραετές συμβόλαιο με τους Οκαχόμα Σίτι Θάντερ στο ΝΒΑ, θα μπορούσε κάλλιστα να χαρακτηριστεί με μπασκετικό παραμύθι.\nΕίναι όμως πραγματικότητα και αποτέλεσμα ταλέντου, μεθοδικής δουλειάς από τον ίδιο και όλους όσοι εργάστηκαν από τον Ολυμπιακό στο πλάι του και προγράμματος. Αυτό που έχουν σχεδιάσει με όραμα και τόλμη οι «ερυθρόλευκοι» τα τελευταία χρόνια και έχει αποδώσει καρπούς. Η περίπτωση του mister νο.17 του ντραφτ του 2020, ασφαλώς και είναι μοναδική για τον Ολυμπιακό, γι’ αυτό και χαρακτηρίζεται ιστορική. Είναι διαφορετικό να παίρνεις έναν παίκτη παιδί και να τον βοηθάς να κάνει το υπερατλαντικό ταξίδι. Και δύσκολο συνάμα.\nΌμως ο Ολυμπιακός τα τελευταία χρόνια, έχει στείλει και άλλους παίκτες στο ΝΒΑ. Αποτελώντας πρώτο επαγγελματικό προορισμό, ενδιάμεσο, ή και… σκαλοπάτι για να δείξουν κάποιοι τις δυνατότητές τους και να τους εμπιστευτούν στο καλύτερο πρωτάθλημα του κόσμου. Στην πιο πρόσφατη ιστορία της ομάδας, η αρχή έγινε με τον Ντράγκαν Τάρλατς και τους Σικάγο Μπουλς το 2000, όμως και η συνέχεια είναι πλούσια και άκρως ενδιαφέρουσα.\nΤην σκυτάλη από τον Σέρβο σέντερ, πήρε ο Μίλος Τεόντοσιτς, ο οποίος αγωνίστηκε για δύο χρόνια στους Λος Άντζελες Κλίπερς. Η μετάβασή του στο ΝΒΑ έγινε βέβαια μετά από έξι χρόνια στην ΤΣΣΚΑ, όμως σημαντικό μερίδιο στην ανάδειξη και την εξέλιξή του, έπαιξε σίγουρα ο Ολυμπιακός. Η συνέχεια δόθηκε με τον Πάτρικ Μπέβερλι, ο οποίος αγωνίστηκε την σεζόν 2009/10 στους «ερυθρόλευκους», έπαιξε μετά για μία χρονιά στην Σπαρτάκ Αγίας Πετρούπολης και από εκεί μεταπήδηση στους Ρόκετς. Ακόμα πρωταγωνιστεί στις ΗΠΑ, έχοντας παρουσιάσει ραγδαία βελτίωση. Πριν τον βγάλει στο υψηλό επίπεδο ο Ολυμπιακός, αγωνιζόταν στην Ουκρανία με την Ντνίπρο…\nΤον Αμερικανό γκαρντ, ακολούθησε ο Κώστας Παπανικολάου. Με ενδιάμεση στάση για έναν χρόνο την Μπαρτσελόνα, το 2014 υπογράφει στους Ρόκετς, με τον Ολυμπιακό να έχει συμβάλει στα μέγιστα στο να αναδειχθεί το ταλέντο του. Στην συνέχεια, υπήρξε η πιο… απρόσμενη μεταπήδηση από όλες όσες έχουν καταγραφεί. Μιλάμε φυσικά για τον Πέρο Άντιτς, ο οποίος ήρθε ως… στοίχημα και σε προχωρημένη ηλικία το 2011, έπαιξε για μία διετία το καλύτερο μπάσκετ της καριέρας του, πήρε δύο Ευρωλίγκες και μετακόμισε στο ΝΒΑ για τους Ατλάντα Χοκς από τον Ολυμπιακό. Έκατσε εκεί για δύο χρόνια, έπαιξε αρκετά και πρόσφερε.\nΟ τελευταίος πριν τον Ποκουσέφσκι, ήταν ο Καναδός σέντερ, Κεμ Μπιρτς. Ο Ολυμπιακός τον ανακάλυψε από την άσημη τουρκική Ουσάκ, του έδωσε την ευκαιρία και μέσα σε ένα χρόνο εξελίχθηκε σημαντικά. Τόσο όσο να του δώσουν συμβόλαιο οι Ορλάντο Μάτζικ, στους οποίους παίζει ακόμα και σήμερα, έχοντας πολύ ενεργό ρόλο.\nΗ παραπάνω λίστα, θα μπορούσε κάλλιστα να είναι μεγαλύτερη με τον Νίκολα Μιλουτίνοφ. Προϊόν στον μεγαλύτερο βαθμό του Ολυμπιακού, ο Σέρβος σέντερ βρέθηκε πολύ κοντά στους Σπερς, όμως τα «σπιρούνια» δεν πήραν απόφαση να του δώσουν την ευκαιρία, ενώ και ο ίδιος, δεν φαίνεται να ξυπνάει και να κοιμάται με την σκέψη του ΝΒΑ. Στο μέλλον πάντως δεν αποκλείεται να βάλει και αυτός το όνομά του στους ήδη υπάρχοντες. Παράλληλα, μέσω των εμφανίσεών τους στον Ολυμπιακό, έχουν γίνει ντραφτ ο Γιώργος Πρίντεζης στο νο.58 από τους Σπέρς και ο Δημήτρης Αγραβάνης, στο νο.59 από τους Χοκς. Δεν το λες και άσχημα για ελληνική ομάδα…\nΈνα χρόνο πριν την μετακίνηση του Ποκουσεφσκι τέλος, στο ΝΒΑ και στους Γιούτα Τζαζ πήγε από τον Ολυμπιακό ο Ναιτζελ Γουίλιαμς Γκος.\nNBA ΜΕΤΑΚΟΜΙΣΗ ΟΛΥΜΠΊΑΚΟΣ ΣΧΕΣΗ\nΤο πρόγραμμα του Ολυμπιακού ως τα τέλη του 2020\nΑλγερινά δημοσιεύματα για το μέλλον του Σουντανί


Κατά τα άλλα … παγκόσμια οικονομική ανάκαμψη | ΠΟΛΙΤΙΚΗ | antinews.gr\nΚατά τα άλλα … παγκόσμια οικονομική ανάκαμψη\nΤο τελευταίο διάστημα υπάρχει ένας αέρας αισιοδοξίας γύρω από την προοπτική της παγκόσμιας οικονομίας. Οι αγορές είναι δυνατές, η επιχειρηματικότητα ανεβαίνει, και η παγκόσμια ανάπτυξη μοιάζει υγιής. Στη τελευταία του πρόβλεψη, το ΔΝΤ υπολογίζει πως η παγκόσμια ανάπτυξη θα αυξηθεί κατά 4.2% φέτος, μία μονάδα περισσότερο από ότι υπολόγιζε πριν 6 μήνες. Άλλοι είναι ακόμη πιο αισιόδοξοι, προβλέποντας ανάπτυξη 4.5%, ή πλησίον της μέσης ανάπτυξης των καλών χρόνων πριν από τη κρίση. Και αν αναλογιστούμε το μέγεθος της ύφεσης, η ανάκαμψη αυτή είναι ιδιαίτερα γρήγορη.\nΑυτή η αισιοδοξία δικαιολογείται εν μέρει. Όπως το οικονομικό στρες χειροτέρεψε την κρίση, έτσι και οι υγιείς αγορές ενισχύουν την ανάκαμψη. Οι καταναλωτικές δαπάνες αυξήθηκαν και τα μικρότερα spreads ευνόησαν τις δανειοδοτήσεις των επιχειρήσεων. Το ΔΝΤ μείωσε την πρόβλεψή του για τις συνολικές τραπεζικές απώλειες κατά $500 δισ. στα $2.3 τρισ., τα 2/3 εκ των οποίων έχουν διαγραφεί ήδη.\nΤο πρόβλημα όμως είναι πως αυτή η καλή οικονομική τύχη δεν είναι κατανεμημένη ισομερώς. Η υγιής πλευρά της παγκόσμιας ανάπτυξης κρύβει τις μεγάλες διαφορές μεταξύ περιοχών που συνεχώς μεγαλώνουν και των υπολοίπων. Ιστορικά, οι βαθιές κρίσεις ακολουθούνται από ανακάμψεις. Αυτή τη φορά όμως βλέπουμε πως τα κράτη που επηρεάστηκαν λιγότερο από την ύφεση (οι μεγάλες αναδυόμενες οικονομίες) σήμερα βλέπουν και τη ταχύτερη ανάπτυξη. Η κινεζική οικονομία αναπτύσσεται με διψήφια νούμερα. Το ΔΝΤ περιμένει αύξηση του ινδικού ΑΕΠ κατά 9% το 2010. Άλλοι προβλέπουν αύξηση της βραζιλιάνικής ανάπτυξης κατά 7%, την μεγαλύτερη στα τελευταία 25 χρόνια. Αντιθέτως, τα κράτη που επλήγησαν πιο πολύ, έχουν και τους πιο αργούς ρυθμούς ανάκαμψης. Η Βρετανία και η ΕΕ αναπτύσσονται πολύ πιο αργά από ότι οι ΗΠΑ. Το ΔΝΤ προβλέπει ανάπτυξη μόλις 1% για την ευρωζώνη και 1.3% για τη Βρετανία, ενώ για τις ΗΠΑ προβλέπει 3%.\nΈνας λόγος για αυτήν την πολλών ταχυτήτων ανάκαμψη είναι το ότι η κρίση περιορίστηκε κυρίως στα πλούσια κράτη, όπου οι ανακάμψεις μετά από κρίση συνήθως είναι πιο αργές. Όμως η διαφορά μεταξύ των ρυθμών της Ευρώπης και των ΗΠΑ σημαίνει πως πρέπει να υπάρχει και κάποιος άλλος λόγος. Μεγάλο ρόλο παίζει η δομή της κάθε οικονομίας (η Ευρώπη εξαρτάται περισσότερο από τις τράπεζες), και η ελαστικότητά της (η παραγωγικότητα ανέβηκε στην Αμερική και έπεσε στην Ευρώπη). Ένας άλλος παράγοντας είναι και οι διαφορές στο μέγεθος και στην αποτελεσματικότητα των πολιτικών στήριξης. Χάρη στα χαμηλά τους χρέη, πολλές αναπτυσσόμενες χώρες χρησιμοποιούν δημοσιονομικά και χρηματοοικονομικά πακέτα στήριξης πιο αποδοτικά. Στην Αμερική, η Κεντρική Τράπεζα (Federal Reserve) βοηθάει στην ενδυνάμωση του δολαρίου, ενώ στην ευρωζώνη τα κράτη μέλη δεν έχουν κάποια δυνατότητα νομισματικής ευελιξίας. Αν αυτό το συνδυάσουμε με τα υψηλά τους χρέη, τότε ο λόγος για την αργή ανάκαμψή τους γίνεται πιο φανερός.\nΥπάρχει κίνδυνος πως το χάσμα αυτό στην ανάπτυξη θα μεγαλώσει μάλλον παρά θα μικραίνει. Στην Ευρώπη, η ανάπτυξη μπορεί να επιβραδυνθεί, καθώς οι φόβοι για τα δημόσια χρέη απλώνονται πέραν της Ελλάδος, αναγκάζοντας κράτη όπως την Πορτογαλία να σφίξει και άλλο τη δημοσιονομική της πολιτική. Οι μεγάλες αναπτυσσόμενες οικονομίες, που έχουν φτάσει στα όρια τους και που αναπτύσσονται γρηγορότερα από τις αντοχές τους, μπορεί κάλλιστα να υπερθερμανθούν, κινδυνεύοντας με πληθωρισμό και φούσκες. Μια παγκόσμια οικονομική ανάκαμψη πολλών ταχυτήτων είναι δυστυχώς πιο ασταθής από ότι είναι μια συγχρονισμένη. Επιπλέον υπάρχει ο κίνδυνος πως η δράση (του πλούσιου κόσμου) σφιχτή δημοσιονομική πολιτική και φτηνό χρήμα, θα ενθαρρύνει τα κεφάλαια να πάνε προς τις αναδυόμενες οικονομίες προς αναζήτηση κερδών, και δημιουργώντας κινδύνους «υπερθέρμανσής» τους.\nΟι πλούσιες οικονομίες με τα μεγάλα δημόσια χρέη χρειάζονται γενναία και αξιόπιστα προγράμματα προκειμένου να πετύχουν μια βραχυπρόθεσμη μείωση των ελλειμμάτων τους. Παράλληλα, χρειάζονται μέτρα από τη πλευρά της προσφοράς ώστε να πετύχουν αύξηση της ανάπτυξης, φορολογική μεταρρύθμιση στην Αμερική και απελευθέρωση της αγοράς εργασίας στην Ευρώπη. Για να αποφύγουν τις φούσκες, που είναι αποτέλεσμα της στρεβλής παγκόσμιας ανάπτυξης, οι αναπτυσσόμενες οικονομίες θα πρέπει να εφαρμόσουν σφιχτές νομισματικές και δημοσιοοικονομικές πολιτικές. Αυτό είναι που χρειάζεται η Ασία. Η Κίνα θα πρέπει να επιτρέψει την ενίσχυση του yuan, και μάλιστα σύντομα. Στην Ινδία, οι πρόσφατες αυξήσεις των επιτοκίων δεν μπόρεσαν να πιάσουν τους ρυθμούς του αυξημένου της πληθωρισμού. Προς το παρόν, η χαρά για την παγκόσμια ανάκαμψη οφείλεται στη ραγδαία ανάπτυξη των αναδυόμενων οικονομιών. Το αν όμως θα διατηρηθεί η αισιοδοξία ή όχι, εξαρτάται πολύ από τον τρόπο διαχείρισης και ελέγχου αυτής της ευμάρειας.\nΑΡΚΑΣ 27/04/2010 10:41:24\nΗ χώρα μας χρειάζεται μια ομάδα πολιτικών ανδρών που θα τολμήσουν να λάβουν μέτρα. Ριζοσπαστικά μέτρα, όπως:\nα. ΚΑΜΙΑ ΜΕΙΩΣΗ ΜΙΣΘΩΝ - Κατάργηση όλων των μισθολογίων. Θέσπιση Ενιαίου Μισθολογίου για το Δημόσιο Τομέα με βασικό 1000 ευρώ καθαρά και μέγιστο μισθό για το Δημόσιο 3000 ευρώ καθαρά. (Ειδικό Μισθολόγιο μόνο για Στρατό, Αεροπορία, Ναυτικό, Σώματα Ασφαλείας και Εκπαιδευτικούς). Το κέρδος θα είναι περίπου 10 δις ευρώ και θα "σπάσεις" και τις συντεχνίες που λυμαίνονται δημόσιο χρήμα.\nβ. Μετάταξη των υπεράριθμων Δημοσίων Υπαλλήλων σε κενές οργανικές θέσεις, τερματισμός όλων των αποσπάσεων.\nγ. Ετήσια αξιολόγηση των Δ.Υ. βάσει αντικειμενικών κριτηρίων\nδ. Κατάργηση των ειδικών κονδυλίων σε ΟΛΑ ΤΑ ΥΠΟΥΡΓΕΙΑ - ειδικότερα στο ΥΠΕΞ\nε. Οι ΟΤΑ να προγραμματίζουν τον ισολογισμό τους για το επόμενο οικονομικό έτος. Χωρίς ισολογισμό καμία χρηματοδότηση.\nστ. Στο ΥΓΕΙΑΣ ΟΛΑ ΤΑ νοσοκομεία να χρηματοδοτούνται βάσει ισολογισμών και οι προμήθειες να γίνονται μέσω κεντρικής υπηρεσίας με προοπτική τριών μηνών.\nζ. Μείωση της φορολογίας των επιχειρήσεων\nη. Μείωση της φορολογίας των μισθωτών.\nθ. ΠΟΙΝΙΚΟΠΟΙΗΣΗ με τη μορφή κακουργήματος της φοροδιαφυγής., όπως π.χ. στη Γερμανία.\nι. Μείωση του αριθμού βουλευτών σε 200.\nια. Να μην είναι δυνατόν ένας συνδικαλιστής να πολιτεύεται σε εθνικό επίπεδο παρά μόνον και εφόσον έχει προηγηθεί η παραίτησή του από το συνδικαλιστικό του αξίωμα τουλάχιστον κατά τρία έτη της ημερομηνίας προκήρυξης των εθνικών εκλογών.\nιβ. Θέσπιση μέτρων για τη προσέλκυση ξένων επενδύσεων.\nιγ. Ιδιωτικοποιήσεις μόνο μέσω χρηματιστηρίου. Εγγράφεις τις μετοχές στο πίνακα και αφήνεις την αγορά να δ΄σει το ρυθμό.\nιδ. ΤΟ ΚΡΑΤΟΣ επεμβαίνει ΡΥΘΜΙΣΤΙΚΑ και ΤΙΜΩΡΕΙ τους κερδοσκόπους με πρόστιμα.\nιε. ΠΟΘΕΝ ΕΣΧΕΣ όλων των βουλευτών και ειδικότερα όσων έχουν διατελέσει πρόεδροι ΔΕΚΟ, Γενικοί και Ειδικοί Γραμματείς και φυσικά Υπουργοί σε Υπουργεία με μεγάλους προϋπολογισμούς.\nιστ. ΚΑΤΑΣΧΕΣΗ των προσωπικών τους περιουσιών μέχρι και σε τρίτου βαθμού συγγενείς και επιστροφή των κλεμμένων.\nΚαι μετά βγείτε στην αγορά να δανειστείτε με 3,5% για μια 10ετία πανεύκολα.\nΕίναι καθαρά θέμα επίδειξης ότι κάτι γίνεται.\nLalakis 27/04/2010 12:42:01\nΕνα πραμα χρειάζεται ο τοπος: κρεμάλες προς παραδειγματισμό.\nrage 27/04/2010 13:17:51\nκούνια που τους κούναγε όσους διατείνονται την ανάκαμψη.\nΤο τέρας καταρρέει λέμε, και συμπαρασύρει τα πάντα μαζί του:\nΑπό το 2010-2011 θα έχουμε "δεύτερο γύρο" στο στεγαστικό των ΗΠΑ, καθώς τότε λήγει ο κύριος όγκος των Option-ARM δανείων.\nΤο μέγεθος της φούσκας των Option-ARM είναι επιπλέον 1 τρισεκατομμύριο δολλάριασε σχέση με όσα έχουμε δει ως τώρα. Για να το πω και με [υπερ]απλουστευμένους όρους, αν πριν έπεσε πυρηνικό στη Χιροσίμα, τώρα θα πέσει και μία ακόμα βόμβα στο Ναγκασάκι.\nrage 27/04/2010 13:18:51


118 North Expressway 77, Raymondville, Ηνωμένες Πολιτείες της Αμερικής\nΤο Texas Inn And Suites Raymondville προσφέρει οικονομικό κατάλυμα στην πόλη Raymondville. Από το 1996, είναι ένα περίφημο ξενοδοχείο στο κέντρο της πόλης Raymondville.\nΤο κέντρο της πόλης βρίσκεται 20 λεπτά οδικώς από το κατάλυμα. Θα σας πάρει 40 λεπτά να φτάσετε από το ξενοδοχείο στην πόλη Pharr οδικώς.\nΤο Texas Inn And Suites Raymondville διαθέτει δωμάτια εξοπλισμένα με ανεξάρτητη ρύθμιση κλιματισμού, ιδιωτική θυρίδα ασφαλείας, τηλεόραση με επίπεδη οθόνη, φούρνο μικροκυμάτων και τηλέφωνο διεθνών κλήσεων. Τα δωμάτια διαθέτουν μπάνια εξοπλισμένα με μπανιέρα, ντους και δωρεάν προϊόντα περιποίησης.\nΤο Texas Inn And Suites Raymondville βρίσκεται μόλις 40 λεπτά οδικώς από το Valley International αεροδρόμιο.\nΤο Texas Inn And Suites Raymondville προσφέρει επιχειρηματικό κέντρο και φωτοτυπικό για επιχειρηματίες.\nΤα εσωτερικά είδη αναψυχής περιλαμβάνουν εποχική εξωτερική πισίνα και χώρο για πικ-νικ.\nTexas Inn And Suites Raymondville, Ηνωμένες Πολιτείες της Αμερικής\n/ 118 North Expressway 77, Raymondville, Ηνωμένες Πολιτείες της Αμερικής / Επικοινωνία\nNemo Cay Resort D148 Κόρπους Κρίστι\nStarlight Θέρετρο 2*, Malapascua Island Seafarer Θέρετρο 3*, Ogunquit Plunge Beach Ξενοδοχείο 4*, Fort Lauderdale Regal Palms & Spa 2487 Θέρετρο, Ντάβενπορτ Alii Kai D402 Διαμέρισμα, Kihei Hampton Dallas-irving-las Colinas Πανδοχείο 3*, Irving America Ξενοδοχείο, Πόλη του Παναμά Sheraton Ξενοδοχείο 5*, Σάλτα Discovery Ξενοδοχείο 2*, Ανόι Pension Guest House Bandung Πανσιόν, Μπαντούνγκ U Tube & Spa Ξενοδοχείο 3*, Ungasan Aloha Crater And Lava Tube Tours Bed and Breakfast 3*, Volcano Frii Bali Echo Beach Ξενοδοχείο 3*, Canggu Super 8 Ξενοδοχείο 2*, Ατλάντικ Σίτι Baan Boo Loo Bed and Breakfast 3*, Τσιάνγκ Μάι Sawasdee Siam Ξενοδοχείο 2*, Pattaya Casa Mayor Ξενοδοχείο 3*, Μεντεγίν Golden Nugget Ξενοδοχείο 4*, Ατλάντικ Σίτι


Πολιτιστικός Σύλλογος Ορφανίου Νομού Καβάλας (cultural association of Orfani - Kavala HELLAS): Δεκεμβρίου 2012\nΕορτασμός των Αγίων πέντε Ιερομαρτύρων στο Ορφάνι.\nΙερός Ναός Κοιμήσεως της Θεοτόκου Ορφανίου\nΕορτασμός των Αγίων πέντε Ιερομαρτύρων.\nΣας ενημερώνουμε, ότι την Πέμπτη 13 Δεκεμβρίου 2012 εορτάζουν οι Άγιοι πέντε Ιερομάρτυρες. Ο εορτασμός θα πραγματοποιηθεί την Τετάρτη 12 και την Πέμπτη 13 Δεκεμβρίου 2012.\nΤο πρόγραμμα έχει ως εξής.:\nv Τετάρτη 12 Δεκεμβρίου 2012\n17:00 Πανηγυρικός Εσπερινός και περιφορά της εικόνας και των λειψάνων των Αγίων πέντε Ιερομαρτύρων.\nv Πέμπτη 13 Δεκεμβρίου 2012\n07:30 Πανηγυρική Θεία Λειτουργία χοροστατούντος του Σεβασμιότατου Μητροπολίτου Ελευθερουπόλεως κ.κ. Χρυσοστόμου Ά.\nΗ εκκλησιαστική επιτροπή.\nΣύγκληση ολομέλειας Πολιτιστικού Συλλόγου Ορφανίου.\nΠρος: Όλα τα μέλη και τους φίλους του Πολιτιστικού Συλλόγου Ορφανίου.\nΣύμφωνα με το Κεφάλαιο Δ΄ και άρθρο 28ο του καταστατικού του Συλλόγου μας, συγκαλείτε Γενική Συνέλευση των μελών και των φίλων του Π.Σ.Ο.*, για την Κυριακή 09 Δεκεμβρίου 2012 και ώρα 17:15 στα γραφεία του Συλλόγου όπου στεγάζονται στο παλαιό δημοτικό σχολείο Ορφανίου.\n«Λήξη ημερομηνίας εγράφης νέων μελών για τις επερχόμενες αρχαιρεσίες, παράταση εξόφλησης συνδρομής μελών για το έτος 2012, ενημέρωση μελών από το Δ.Σ.** για την ημερομηνία διεξαγωγής των αρχαιρεσιών για την ανάδειξη νέου Διοικητικού Συμβουλίου και Ελεγκτικής Επιτροπής και συζήτηση γενικού ενδιαφέροντος για θέματα του Συλλόγου.»\n(Σε περίπτωση μη απαρτίας, η Γ.Σ. θα πραγματοποιηθεί την επόμενη Κυριακή 16 Δεκεμβρίου 2012 στον ίδιο χώρο την ίδια ώρα)\nü Έναρξη Γενικής Συνέλευσης\nü Διαπίστωση της Απαρτίας\nü Έγκριση και νομιμοποίηση της Γ.Σ. ή μεταφορά της την επόμενη Κυριακή.\nü Εκλογή προεδρείου της Γ.Σ, βάση του άρθρου 30 του συλλόγου.\nü Ανάγνωση Καταστατικού. (μέρους αυτού)\nü Ανάγνωση θεμάτων ημερήσιας διάταξης\nü Ανάπτυξη θεμάτων ημερήσιας διάταξης\nü Συζήτηση μελών για τα θέματα της ημερήσιας διάταξης\nü Σύνταξη πρακτικών και υπογραφή πρακτικών από το προεδρείο της Γ.Σ.\nü Λήξη της Γενικής Συνέλευσης.\nΚαλό μήνα σε όλα τα μέλη και τους φίλους του Πολιτιστικού Συλλόγου Ορφανίου!\nΕυχόμαστε να περάσετε έναν υπέροχο Δεκέμβρη που θα συνοδεύεται από πολύ πολύ καλές Γιορτές χωρίς έγνοιες και στεναχώριες.


Αρχική » Αυτοκίνητο » Εσύ συμπλήρωσες αντιψυκτικό στο όχημα σου;\nΤο αντιψυκτικό είναι ένα ειδικό υγρό που υπάρχει στο κύκλωμα ψύξης του αυτοκινήτου και έχει σκοπό να διατηρήσει το νερό υγρό σε κάθε πιθανή θερμοκρασία.\nΣε πρατήρια καυσίμων ή καταστήματα με είδη αυτοκινήτου θα έχεις δει κάποια μπουκάλια με ένα χρωματισμένο υγρό. Αυτό είναι το αντιψυκτικό, ένα προϊόν σχεδιασμένο για να προστατεύει τον κινητήρα.\nΤο αντιψυκτικό πέρα από το να μειώνει την απαιτούμενη θερμοκρασία που οδηγεί το νερό στο να παίρνει στερεή μορφή, αυξάνει παράλληλα και τη θερμοκρασία βρασμού άνω των 100 βαθμών Κελσίου. Έτσι το αντιψυκτικό δεν είναι κατάλληλο μόνο για τον χειμώνα, αλλά και για το καλοκαίρι.\nΣτο εμπόριο υπάρχουν δύο βασικές κατηγορίες αντιψυκτικών τα συμπυκνωμένα και έτοιμα προς χρήση, τα οποία είναι γνωστά και ως παραφλού.\nΤα συμπυκνωμένα αντιψυκτικά είναι μίγματα τα οποία πριν χρησιμοποιηθούν απαιτούν αραίωση με απιονισμένο νερό. Αυτή η διαδικασία όμως θα πρέπει να γίνει σωστά, σύμφωνα με τις οδηγίες της συσκευασίας, ώστε το αντιψυκτικό να προσφέρει την απαραίτητη προστασία.\nΤο παραφλού ήταν brand name το οποίο έμεινε στην καθομιλουμένη και σήμερα χαρακτηρίζει όλα τα έτοιμα προς χρήση αντιψυκτικά. Αυτά προσφέρουν στον ιδιοκτήτη του αυτοκινήτου ευκολία καθώς το μόνο που χρειάζονται είναι να τοποθετηθούν στο όχημα χωρίς αραίωση.\nΠώς θα τα διαλέξεις\nΣτο εμπόριο υπάρχουν διάφορες χημικές ενώσεις που λειτουργούν ως αντιψυκτικά αυτοκινήτου. Οι δύο βασικές ομάδες είναι αυτά που έχουν βάση τη μονοαιθυλενογλυκόλη και αυτά με τη μονοπροπυλενογλυκόλη.\nΕπειδή δεν υπάρχει περίπτωση να γνωρίζεις τις διαφορές τους και ποιο είναι κατάλληλο για το όχημα σου, εάν δεν είσαι χημικός ή τεχνικός αυτοκινήτων, αυτό που πρέπει να κάνεις είναι να ανατρέξεις στο εγχειρίδιο του κατασκευαστή που συνιστά ένα από τα δύο.\nΕπιπλέον καλό είναι να μην τα αναμίξεις, καθώς το κάθε υγρό περιέχει ειδικά πρόσθετα που προστατεύουν τα μέταλλα από τη διάβρωση και υπάρχει πιθανότητα ν’ αντιδράσουν μεταξύ τους.\nΠότε πρέπει να γίνει η αλλαγή;\nΤο εγχειρίδιο του κατασκευαστή, πέρα από τον τύπο του αντιψυκτικού, αναγράφει και τον ιδανικό χρόνο αντικατάστασης του. Εάν όμως είχες κάνει τη συγκεκριμένη εργασία πριν μήνες ή και χρόνο καλό θα ήταν να δεις τη στάθμη.\nΣτην περίπτωση που έχει πέσει, απλά συμπλήρωσε με αντιψυκτικό ή το σχετικό μίγμα που σου έχει μείνει, εναλλακτικά απευθύνσου σε κάποιο συνεργείο μήπως και υπάρχει διαρροή.\nΤο αντιψυκτικό είναι ένα ειδικό υγρό που υπάρχει στο κύκλωμα ψύξης του Περισσότερα


Κορονοϊός: Κάτοικοι κομητείας της Ν. Υόρκης μηνύουν τον ΠΟΥ για αμέλεια - ΔΙΕΘΝΗ - XrimaOnline.gr\nΚορονοϊός: Κάτοικοι κομητείας της Ν. Υόρκης μηνύουν τον ΠΟΥ για αμέλεια\nΔΙΕΘΝΗ UPD 11:00 21/04/20, 10:57\nΜήνυση κατά του Παγκόσμιου Οργανισμού Υγείας υπέβαλαν οι κάτοικοι μίας κομητείας της Νέας Υόρκης, η οποία υπήρξε από τις πρώτες εστίες του Covid-19 στις ΗΠΑ.\nΜεταξύ άλλων, στη μήνυση κατηγορούν τον ΠΟΥ για σοβαρή αμέλεια και καθυστερημένη αντίδραση ως προς την πανδημία. Τις ίδιες ακριβώς κατηγορίες περί «κακών χειρισμών» διατύπωσε και ο ίδιος ο Αμερικανός πρόεδρος την περασμένη εβδομάδα, όταν ανακοίνωσε ότι έδωσε εντολή να ανασταλεί μέχρι νεωτέρας η συμβολή των ΗΠΑ στη χρηματοδότηση του ΠΟΥ.\nΤη μήνυση κατέθεσαν χθες τρεις κάτοικοι του Γουέσττσεστερ. Στο κείμενο, οι ενάγοντες ζητούν απροσδιόριστες αποζημιώσεις γι’ αυτό που χαρακτηρίζουν «ανυπολόγιστη» ζημιά εκ μέρους του ΠΟΥ εις βάρος των περίπου 756.000 ανήλικων κατοίκων του Γουέσττσεστερ.\nΠΟΛΙΤΙΚΗ 01/10/20, 14:30\n14:30 Νέες πιέσεις Μητσοτάκη στην ΕΕ για κυρώσεις στην Τουρκία


ΔΙΚΤΥΟΥΡΓΟΣ ΜΑΚΕΔΩΝ Δεν νοιάζεται ο Τσίπρας για κανέναν Νικόλα - ΔΙΚΤΥΟΥΡΓΟΣ ΜΑΚΕΔΩΝ\nHome / ΓΑΠ / Δεν νοιάζεται ο Τσίπρας για κανέναν Νικόλα\nΌταν αποδεικνύεται για πολλοστή φορά ότι ένας δολοφόνος είχε ήδη συλληφθεί πρόσφατα από τις Αρχές για... ληστεία και αφέθηκε ελεύθερος παρότι αγνώστου διαμονής, θα έλεγε κανείς ότι η κυρία Λαμπρινή ήταν τελικά και επιεικής στους χαρακτηρισμούς της απέναντι στον Τσίπρα. Γιατί δεν ήταν ούτε ο πρώτος ούτε ο τελευταίος που, εκμεταλλευόμενος τους συριζο-νόμους Παρασκευόπουλου, εγκλημάτισε και πάλι. Αμέτρητα είναι τα σχετικά περιστατικά και όμως ο νόμος ΔΕΝ ΑΛΛΑΞΕ ΠΟΤΕ επί της ουσίας, αποδεικνύοντας ότι για ακατανόητους σε κάθε νορμάλ άνθρωπο λόγους το Μαξίμου... φθάνει να στηρίζει το ΕΓΚΛΗΜΑ!\nΌχι απλά το πολιτικό, όπως είδαμε και με τις τελευταίες ξενοδοχειακού τύπου ρυθμίσεις για τον Κουφοντίνα, όχι μόνο το... ακτιβιστικό των «Ρουβικώνων», αλλά, αν είναι δυνατόν, Θεέ μου, εκείνο των κοινών ποινικών και κατά προτίμηση των αλλοδαπών εγκληματιών. Οποιοσδήποτε άλλος πρωθυπουργός μόλις αντιλαμβανόταν τι συμβαίνει θα είχε καταργήσει τον νόμο-δολοφόνο ή θα τον είχε τροποποιήσει τουλάχιστον εκεί όπου χρειάζεται περισσότερο. Κι όμως, εδώ τίποτα! Σαν από ΠΕΙΣΜΑ, στην επιεικέστερη ερμηνεία, ή σαν από κάποια ακατανόητου είδους διαστροφή, ο Τσίπρας δεν άλλαξε τίποτα, και ως εκ τούτου ισχύει 100% η μομφή της κυρίας Λαμπρινής «με τη δική σας συνενοχή». Εκεί που είναι επιεικής, θα λέγαμε, είναι στο «εγκληματική αμέλεια».\nΌχι μόνο για τον Νικόλα, αλλά για κάθε Ελληνόπουλο, για κάθε μάνα, πατέρα, παιδί, για κάθε ηλικιωμένο που πέφτει καθημερινά θύμα της όλο και πιο άγριας εγκληματικότητας. Κάθε εβδομάδα δυο-τρεις άνθρωποι χάνουν τη ζωή τους ή υφίστανται τρομακτικά βασανιστήρια από αφιονισμένους ληστές που ξέρουν ότι στην Ελλάδα έχουν εξασφαλίσει το ακαταδίωκτο. Μόνο σύνταξη δεν τους έχουν βγάλει ακόμη... (Υπομονή, μπορεί να συμβεί και αυτό!) ΣΥΝΕΠΩΣ Ο ΤΣΙΠΡΑΣ είναι κάτι παραπάνω από ηθικός αυτουργός. Υπό μία έννοια είναι συνεργός πια σε όλα τα ανάλογα περιστατικά, τα οποία, απ’ ό,τι φαίνεται, δεν πρόκειται να τελειώσουν σύντομα...\nΚαι αναρωτιέται λογικά κανείς:\nΑφού δεν είναι κάνας διεστραμμένος σίριαλ κίλερ, πώς κάθεται και κοιτά να σφάζουν και να ληστεύουν τους Έλληνες;\nΤι είδους ανωμαλία είναι αυτή που τον εμποδίζει να κατανοήσει το αυτονόητο;\nΓιατί αφήνει τον πολίτη απροστάτευτο;\nΓιατί αφήνει την Αστυνομία διαλυμένη και εξευτελισμένη;\nΓιατί αδιαφορεί στους τόσους και τόσους αδικοχαμένους, όπως ο Νικόλας;\nΕφόσον, λοιπόν, δεν έχουμε κάποια περίπτωση αρρωστημένης εγκληματικής διαστροφής, τότε υπάρχει μια εξήγηση, πιο απλή, παρότι εξίσου φονική. Όπως και σε τόσα άλλα, απλά τον Τσίπρα ΔΕΝ ΤΟΝ ΝΟΙΑΖΕΙ!\nΌπως ο Μαδούρο κοιτάζει ευτυχισμένος τον λαό του να τρώει ληγμένα και σάπια κρέατα και να ξεπέφτει στην πορνεία και την πιο μαύρη δυστυχία, κάτι ανάλογο ισχύει και για τον Αλέξη Τσίπρα. Η ΚΑΡΕΚΛΑ να ’ναι καλά, το σύστημα εξουσίας να δουλεύει «κανονικά», με ό,τι αυτό συνεπάγεται, ο ίδιος και οι ημέτεροι να περνάνε καλά, και από εκεί και πέρα ας πάνε όλοι να κόψουν τον λαιμό τους.\nΌπως αδιαφορεί για το σχεδόν ένα εκατομμύριο παραγωγικούς νέους Έλληνες, όπως ο Νικόλας, που παίρνουν τα μπογαλάκια τους και φεύγουν για να ζήσουν αξιοπρεπώς κάπου στην Ευρώπη και όχι μόνο, μακριά από το τρελάδικο του Συριζιστάν... Όπως δεν του καίγεται καρφί για τις χιλιάδες επιχειρήσεις που κλείνουν και τον κόσμο που περιμένει χρόνια στις ουρές να καταθέσει τα τελευταία του ψιχία υπέρ ΕΝΦΙΑ και ΔΕΗ...\nΌπως γράφει στα παλιά του τα παπούτσια τον μισθό που έχει πάει στα 400 ευρώ και ολόκληρη η νεολαία έχει γίνει η Γενιά των Φραπετζήδων - Ντελιβεράδων... Όπως χωρίς κανέναν δισταγμό χρέωσε την Ελλάδα με άλλα 200 δισ. ευρώ μέχρι να καταλάβει τι εστί Βαρουφάκης και πού ακριβώς το πήγαινε... ΕΤΣΙ, ΛΟΙΠΟΝ, ΔΕΝ ΤΟΝ ΝΟΙΑΖΕΙ ΓΙΑ ΚΑΘΕ ΝΙΚΟΛΑ! Ο Αλέξης Τσίπρας διακατέχεται πια από τη ναρκισσιστική ψυχολογία τριτοκοσμικού δικτάτορα, που δεν νοιάζεται για τον λαό του ούτε στο ελάχιστο. Ούτε για το σύνολο, ούτε για το άτομο!


Έλληνας ναύαρχος αγωνιστής της Ελληνικής Επανάστασης του 1821. Γεννήθηκε στην Ύδρα το 1783. Από μικρός στράφηκε στη ναυτική ζωή και με την έκρηξη της Επανάστασης προσχώρησε με πολύ ενθουσιασμό σ' αυτή. Στην αρχή έδρασε ως καπετάνιος του πλοίου "Αθηνά".\nΣτα χρόνια 1824-1828 ήταν μοίραρχος του στόλου, με το βαθμό του αντιναύαρχου που του δόθηκε για τα προηγούμενα κατορθώματά του.\nΠήρε μέρος σε πολλές ναυμαχίες και με μεγάλη μάλιστα επιτυχία για την ελληνική πλευρά. Το 1821 πήρε μέρος στην απελευθέρωση της Χίου και της Σάμου. Μαζί με το ναύαρχο Μιαούλη αντιμετώπισε με επιτυχία τον τουρκικό στόλο, στις ναυμαχίες Σπετσών και Πάτρας.\nΤο 1824, ο ελληνικός στόλος με το Σαχτούρη, έσπευσε για βοήθεια της Κάσου, αλλά επειδή είχε ειδοποιηθεί αργά, έφτασε μετά την καταστροφή. Για αντίποινα, μαζί με το στόλο του Μιαούλη, έκαναν απόβαση στα Ψαρά. Την 5η Αυγούστου 1824 έγινε η ναυμαχία της Σάμου κι ο ελληνικός στόλος με το Σαχτούρη κατατρόπωσε τον τουρκικό. Η νίκη γιορτάστηκε σ' όλη την ελεύθερη Ελλάδα. Στη ναυμαχία του Γέροντα αντιμετώπισε και πάλι μ' επιτυχία τον τουρκοαιγυπτιακό στόλο. Ο Σαχτούρης πολέμησε επίσης κάτω από τις διαταγές του Κόχραν τον τουρκικό στόλο. Με την απελευθέρωση της χώρας και τον ερχομό του Καποδίστρια, ο Σαχτούρης, τιμής ένεκεν, έγινε διευθυντής του πολεμικού ναύσταθμου του Πόρου. Πέθανε στην Ύδρα το 1841.


«Τα 12 Κουπέ»: 9ο Φεστιβάλ Νέων Καλλιτεχνών\nΣτη φετινή διοργάνωση το Θέατρο, ο σύγχρονος Χορός, και η Video Art έχουν την τιμητική τους μαζί με μουσικές αλλά και αφηγηματικές performances. Η κυρίαρχη θεματική των φετινών συμμετοχών δηλώνει τους προβληματισμούς και τις βαθύτερες ανησυχίες όχι μόνο των συμμετεχόντων αλλά γενικότερα των νέων σήμερα. Υπαρξιακές αναζητήσεις και αγωνίες σχετικές με την αποτύπωση του χρόνου, την έλλειψη και τη δυνατότητα ελέγχου του, τη συνύπαρξη, την ανθρώπινη επαφή, τη μνήμη, το άγχος, το υποσυνείδητο, την απελευθέρωση από φοβίες και ταμπού, τον έρωτα. Εκτός από τον χώρο του New Wagon, το Φεστιβάλ επεκτείνεται και στα υπόλοιπα βαγόνια και την Αποβάθρα της Αμαξοστοιχίας, προσφέροντας σε καλλιτέχνες και επισκέπτες ένα πρωτοποριακό καλλιτεχνικό θέαμα και μία πρωτόγνωρη εμπειρία, όπου όλες οι Τέχνες συνυπάρχουν σ’ έναν απρόσμενο χώρο με απρόβλεπτο τρόπο.\nΑπό Κυριακή 12/5, καθημερινά στις 19:30\nΘέατρο Τρένο Στο Ρουφ, Λεωφ. Κωνσταντινουπόλεως & Αμφιπόλεως, Αθήνα\n*Έναρξη διανομής δελτίων εισόδου για τις performances της κάθε ημέρας από 19.00 στο ταμείο της Αμαξοστοιχίας. Μέγιστος αριθμός δελτίων εισόδου 3 ανά άτομο/ανά ημέρα βάσει διαθεσιμότητας θέσεων.\nΤο Διεθνές Φεστιβάλ Ψηφιακών Τεχνών της Ελλάδας, Athens Digital Arts Festival (ADAF), εκπρόσωπος της Ελλάδας στη διεθνή σκηνή ψηφιακής τέχνης, γιορτάζει τα 15 χρόνια σταθερής παρουσίας με ένα μεγάλο tribute event αλλά και Open Air Screenings στην καρδιά της Αθήνας! Εντυπωσιακές διαδραστικές εγκαταστάσεις, κορυφαία έργα Web Art by COSMOTE Fiber, προβολές Video Art & Animation, εκρηκτικά DJ Sets καθώς και διαδραστικά booths για κοινό, καλλιτέχνες και εθελοντές, όπου δεν θα μπορούσαν, να μην έχουν ενεργό ρόλο σε αυτή την γιορτή καθώς αποτελούν διαχρονικά το νουκλεϊκό οξύ του γενετικού του κώδικα και πολλά άλλα ακόμα.\nΓια ένα διήμερο, το κεντρικότερο σημείο της Αθήνας γίνεται χώρος ανάδειξης των βημάτων ψηφιακής εξέλιξης που χαρακτήρισαν τα τελευταία 15 χρόνια, αλλά και αναζήτησης των pixels της ψηφιακής Τέχνης που θα επηρεάσουν την επόμενη μέρα.\nΠαρασκευή 10/5 & Σάββατο 11/5, 15:00 – 23:59\nΠολυκατάστημα Fokas, Σταδίου 41, Αθήνα\nΔωρεάν εισιτήριο εδώ.\nΤο i.P.A.S. Film Festival δημιούργημα της Κοιν.Σ.Επ. The Default Project, είναι το πρώτο ελληνικό πολιτικό και ακτιβιστικό φεστιβάλ ταινιών μικρού μήκους. Στα πλαίσια του φεστιβάλ προβάλλονται ανεξάρτητες κινηματογραφικές παραγωγές μικρού μήκους απ’ όλο τον κόσμο, με βασικό θέμα τους την τρέχουσα πολιτική / κοινωνική επικαιρότητα καθώς και την επίδραση της Τέχνης στα μεγάλα ζητήματα της ανθρώπινης περιπέτειας. Το φετινό πρόγραμμα περιλαμβάνει 62 φιλμ μικρού μήκους από 26 χώρες, τα οποία αντικατοπτρίζουν τη σύγχρονη κοινωνική πραγματικότητα.\nΠαρασκευή 10/5 έως Κυριακή 12/5, από τις 17.30\nΤο Εθνικό Αρχαιολογικό Μουσείο συμμετέχει στην πανελλήνια εκστρατεία που διοργανώνει το Υπουργείο Πολιτισμού και Αθλητισμού με θέμα «Πράσινες Πολιτιστικές Διαδρομές». Την Παρασκευή 10 και το Σάββατο 11 Μαΐου και ώρα 12:00-13:00 θα πραγματοποιηθεί ξενάγηση από αρχαιολόγο του Μουσείου στην αίθουσα της Θήρας με θεματική το αιγιακό τοπίο μέσα από τις τοιχογραφίες και τα εικονιστικά θέματα της κεραμικής.\nΠαρασκευή 10/5 & Σάββατο 11/5, 12:00 – 13:00\n*Απαραίτητη η δήλωση συμμετοχής στα τηλ. 213 214 4889, – 4856 και -4800\n«Make a Splash»\nTο summer brand Sun of a Beach, που ζει και αναπνέει για το καλοκαίρι, πρωτοτυπεί για ακόμη μία φορά και μας καλεί να ξαπλώσουμε πάνω σε ένα…έργο τέχνης! Ανέθεσε σε 8 γνωστούς καλλιτέχνες να δημιουργήσουν έργα εμπνευσμένα από το συναίσθημα της πρώτης βουτιάς στη θάλασσα, από το καράβι που σαλπάρει αλλά και από ένα beach party. Τα έργα τους τυπώθηκαν σε ύφασμα και έγιναν μια limited edition σειρά από πετσέτες θαλάσσης / έργα τέχνης, που θα παρουσιαστούν στη Γκαλερί Ζουμπουλάκη σε μία πρωτότυπη έκθεση που γίνεται για πρώτη φορά στην Ελλάδα!\nΠαρασκευή 10/5, 11:00 – 15:00 & 17:00 – 20:00\nΣάββατο 11/5, 11:00 – 15:00\nΓκαλερί Ζουμπουλάκη, Κριεζώτου 6, Αθήνα\n«Medea in Drug» Performative (επιτελεστική) ανάγνωση της Μήδειας (Ευριπίδη) – Φόνισσας (Παπαδιαμάντη)\nΤο συγκεκριμένο επιτελεστικό συμβάν εντάσσεται στο πλαίσιο ενός γενικότερου project, που αφορά τη δημόσια παρουσία αποκλεισμένων κοινωνικών ομάδων (φυλακισμένοι, ψυχιατρικά ανένταχτοι, πρόσφυγες, Ρομά, LGBTQ +, κ.ά.). Μια πολυφωνική ανάγνωση των δύο κειμένων παρουσιάζεται σε δραματουργική επιμέλεια και σκηνοθεσία του Θέμη Θεοχάρογλου, στην οποία θα συμμετέχουν performers Drag show από την LGBTQ+ κοινότητα. Με αυτή τη μορφή, η performative ανάγνωση πραγματοποιεί μια συνάντηση/αναμέτρηση τόσο ανάμεσα στα κείμενα της Μήδειας του Ευριπίδη και της Φόνισσας του Παπαδιαμάντη, όσο και με την σύγχρονη πραγματικότητα.\nΠροσέλευση στις 19:30, έναρξη στις 20:00\n* Είσοδος δωρεάν, μετά από κράτηση θέσης στο www.ticketservices.gr\nΣτις 10 Μαΐου ο Πολιτιστικός Οργανισμός Δήμου Νέας Σμύρνης διοργανώνει συναυλία αφιερωμένη στην ιστορική διαδρομή της πόλης, με θέμα «Τα Σύμβολα της Σμύρνης», με τον Πασχάλη Τόνιο, συνοδεία ζωντανής ορχήστρας. Στις 11 Μαΐου, στη σκηνή ανεβαίνουν οι Onirama με τον Μύρωνα Στρατή, που ξεκινούν την περιοδεία τους από την κεντρική πλατεία Νέας Σμύρνης.\nΠαρασκευή 10/5, 20.30\nΣάββατο 11/5, 21.00\n«Μια βραδιά στο Σινέ- Πέραμα»\n21:00 Καλωσόρισμα και προβολή μικρού μήκους ντοκιμαντέρ Μοιραζόμαστε το Πέραμα\nΟμιλίες: Γιάννης Λαγουδάκης, Δήμαρχος Περάματος , Barbara Polla, επιμελήτρια του Μοιραζόμαστε το Πέραμα, Olaf Kjelsen, Πρέσβης της Ελβετίας στην Ελλάδα, Αναστασία Ανδρίτσου, Director British Council Greece, Robert Montgomery, Καλλιτέχνης\n22:15 Live μουσική από τους: Αλέξανδρος Κεντρής (Μπουζούκι & φωνή), Σεμέλη Παπαβασιλείου (Κιθάρα & φωνή), Ιωάννα Ρήγα (Σαντούρι) και Γλαύκος Σμαριανάκης (Βιολί & φωνή)\nΣινέ Πέραμα, Πλατεία Σαλαμινομάχων, Πέραμα\n* Θα υπάρχουν λεωφορεία από και προς στο Πέραμα, τα οποία θα αναχωρούν από το Σύνταγμα, στην οδό Φιλελλήνων, στις 19:15. **Για κρατήσεις θέσεων στο [email protected]\n«Hardly the Same, a dance guide to mess up body and mind»\nΜια παράσταση για την αποκρυπτογράφηση της κίνησης, παρουσιάζει ο Δημήτρης Μυτιληναίος. Σχεδόν το ίδιο ή μετά βίας το ίδιο; Μια μετα-κινούμενη χορογραφική πίστα για δύο χορευτές. Ένας ογκώδης οδηγός κινήσεων που παίζει με τη φύση του. Από ένα σημείο και μετά, εύκολα αναρωτιέται κανείς, αν αυτό που συμβαίνει επί σκηνής έχει ξανασυμβεί με τον ίδιο ακριβώς τρόπο ή σε παραλλαγή, αν οι πιθανές σχέσεις των σωμάτων στον χώρο και τον χρόνο έχουν εξαντληθεί κι αν, τελικά, μένει κάτι άλλο να συμβεί.\nΠαρασκευή 10/5, Σάββατο 11/5, Κυριακή 12/5, 21:30\n* Απαραίτητη η κράτηση θέσεων στο 690 6858027 ή στο [email protected]\nΑφιερωμένος στην συγγραφέα Αθηνά Κακούρη\nΟ περίπατος θα ξεκινήσει από τη συμβολή των οδών Πανεπιστημίου και Εμμ. Μπενάκη, εκεί όπου βρισκόταν το καφενείο-εστιατόριο «Πανελλήνιον» που άνοιξε στην Αθήνα στις αρχές του 20ου αιώνα και έγινε ο «ομφαλός της πόλης», όπως το χαρακτήρισε ένας από τους ήρωες της Αθηνάς Κακούρη. Δεύτερη στάση, ένα άλλο διάσημο εστιατόριο, της ίδιας εποχής, «του Κωστή», στη συμβολή των οδών Κοραή και Σταδίου, στο οποίο μπορούσε κανείς να συναντήσει πολλά πρόσωπα της πολιτικής και καλλιτεχνικής ζωής στην Αθήνα. Τρίτη στάση ο Φιλολογικός Σύλλογος «Παρνασσός» στην πλατεία Αγίου Γεωργίου Καρύτση, που αποτελεί και λογοτεχνικό τόπο της συγγραφέως. Τέταρτη στάση η Παλαιά Βουλή στην οδό Σταδίου, που συνδέεται πολλαπλά και με τη συγγραφέα και με το έργο της. Πέμπτη στάση η πλατεία Συντάγματος, σημείο αναφοράς και για τους παλαιότερους αλλά και για τους νεότερους Έλληνες συγγραφείς. Στη συνέχεια, στο Public Συντάγματος, οι συμμετέχοντες θα έχουν την ευκαιρία να συναντήσουν την ίδια τη συγγραφέα και να συνομιλήσουν μαζί της.\nΣάββατο 11/5, 10:30\nΟ Δήμος Κορυδαλλού, η Κινηματογραφίκη Λέσχη Κορυδαλλού και το Cine Παράδεισος διοργανώνουν την κινηματογραφική εκδήλωση «Μια εβδομάδα..για μια αιωνιότητα». Μια εκδήλωση προς τιμή του Έλληνα σκηνοθέτη Θεόδωρου Αγγελόπουλου. 7 ταινίες του μεγάλου δημιουργού ξανά στην μεγάλη οθόνη της θρυλικής ταράτσας του Cine Παράδεισος.\nΣάββατο 11/5, 20:30: Η αναπαράσταση\nΚυριακή 12/520:00: Ο θίασος\nΠαρασκεή 10/5, 12:00\n«LIES – A Kosmic Utopia Distortion»\nΟι MeQ (Modern e-Quartet) παρουσιάζουν την παράσταση LIES – A Kosmic Utopia Distortion, η οποία συνενώνει διαφορετικά στοιχεία τεχνών βασισμένα σε έναν ελεύθερο συνειρμό που ισορροπεί πάνω στους θεματικούς άξονές της. Οι μικρές ιστορίες που αφηγούνται οι στίχοι σε κάθε κομμάτι ως βασικοί κορμοί ερμηνεύονται μέσα από τη μουσική και με την παράλληλη χρήση οπτικοακουστικών μέσων δημιουργούν έναν πρωτότυπο διάλογο μεταξύ της μουσικής των κινούμενων γραφικών και του θεατή. Έτσι, με βάση πάντα τη μουσική, η παράσταση συμπληρώνεται με μία προβολή πάνω στα σκηνικά, που αποτελείται από εικόνες, animations και videos, εμπνευσμένα και επηρεασμένα από τις συνθέσεις ή τους στίχους των τραγουδιών.\nΚυριακή 12/5, 12:00\nΕναλλακτική Σκηνή της ΕΛΣ, Κέντρο Πολιτισμόυ Ίδρυμα Σταύρος Νιάρχος\n* Με δελτία προτεραιότητας, τα οποία θα διανέμονται μία ώρα πριν από την έναρξη της εκδήλωσης από τα Ταμεία της ΕΛΣ.